title: Vapaa säestys

text: Vapaassa säestyksessä on kysymys joko pelkästä komppaamisesta tai melodian ja kompin (säestyksen) yhdistämisestä. Soitettavassa kappaleessa on yleisesti kolme elementtiä: melodia, soinnut ja basso. Säestäjä voi valita näistä tarpeen mukaan: aluksi säestyksen voi luoda pelkällä bassolla ja soittaa melodiaa mukana. Helpointa pelkkä säestäminen on vasemmalla kädellä (ns. Albertin basso), mutta tämä säestys ei johda tyydyttäviin ratkaisuihin myöhemmin. Kestävä ratkaisu on, kun vasen käsi soittaa basson ja oikea käsi soinnut. Tällöin basso saadaan riittävän matalalle, sointujen äänenkuljetukset voidaan tehdä läheisiä sointuja käyttäen ja useimmiten musiikin teorian sääntöjen mukaisesti oikein, ja tällöin säestys kokonaisuudessaan kuulostaa selkeältä. Myös komppirytmien soittaminen on helpointa kahden käden välillä. Melodian mukaantulo tekee säestyksen paljon monimutkaisemmaksi, kun soinnut joudutaankin sijoittamaan melodian liikkeiden mukaisesti oikean käden melodian alle tai soittamaan vasemmalla kädellä vuorotellen basson kanssa. Tämän takia valmiit sovitukset, joissa yhdistetään melodia, soinnut ja basso, ovat usein sekavia ja vaikeaselkoisia (esimerkiksi Toivelaulukirjojen tekstuuri). Säestystilanteessa melodia kannattaa jättää pois, mikäli sitä ei ehdottomasti tarvita. Näin säestäjän huomio voi keskittyä sointujen kuljetuksiin sekä tyylinmukaisiin rytmeihin. Hyvä säestäjä pystyy kuuntelemaan muita musisoijia, soittamaan hyvässä rytmissä, lukemaan sujuvasti nuotteja sekä tulkitsemaan sointumerkkien välittämää informaatiota. Apuna käytetään nuoteissa olevia sointumerkkejä. Myös improvisointitaitoa hyödynnetään, jotta soittaja voi vapautua tarkasti soittamista ohjaavasta nuottikuvasta. Vapaa säestys -termiä on kritisoitu siitä, että "säestäminen vapaasti" ei viittaa tarkasti oppiaineen sisältöön. Termi on kuitenkin vakiintunut käyttöön tarkoittaen taitoa, jossa harmoniasoittimella luodaan laulujen säestyksiä ilman tarkkaa nuottitekstuuria.


title: Vapaa säestys

text: Vapaa säestys on syntynyt tarpeesta opettaa, aikanaan hyvin klassisesti suuntautuneille luokan- ja musiikinopettajille perustaitoja säestää ensin virsiä, sittemmin populaari- ja kansanmusiikkia luokassa. Tästä syystä vapaata säestystä ei oppiaineena tunneta kansainvälisessä musiikkikoulutuksessa, eikä sillä ole täysin yksiselitteistä asemaa saati koulutusajatusta edes Suomessa. Sisältö on pikemminkin kokoelma erilaisia improvisoinnin, korvakuulolta soittamisen ja musiikin teorian konsepteja musiikkikoulutuksen eri alueilta, joiden soveltamista käytäntöön painotetaan. Tästä syystä sisällöt ja koulutusajatus vaihtelevat opettajasta, oppilaitoksesta ja sen opetussuunnitelmasta sekä myös opiskelijan mieltymyksistä riippuen. Tämä kaikki kuitenkin mahtuu vapaan säestyksen joustavan ja laajan määritelmän alle: se on käytännön pianonsoittotaitoa, klassisen ja jazz-opetustradition välillä.


title: Vapaa säestys

text: Termiä ei käytetä samalla tavalla muualla maailmassa. Lähimpiä vastineita ovat ruotsin "brukspiano" tai "bruksklaver" ja englannin "keyboard accompaniment". Usein käytetty termi "keyboard harmony" viittaa ennemminkin klassisen musiikin ja/tai kenraalibasson soinnutustapohin ja -toteutuksiin pianolla. Saksan kielessä käytetään termiä "Schulpraktisches Klavierspiel", joka vapaasti käännettynä tarkoittaa käytännön pianonsoittotaitoa kouluympäristössä; tai termiä "Liedbegleitung", joka tarkoittaa yksinkertaisesti laulun säestämistä.


title: James A. McClure

text: James Albertus ("Jim") McClure (s. 27. joulukuuta 1924 – k. 26. helmikuuta 2011) oli yhdysvaltalainen republikaanisen puolueen poliitikko.


title: James A. McClure

text: McClure syntyi Payettessa, Idahossa. Hän oli toisen maailmansodan veteraani ja koulutukseltaan lakimies. Hän istui Idahon osavaltionsenaatissa vuosina 1961–1966.


title: James A. McClure

text: McClure äänestettiin Yhdysvaltain edustajainhuoneeseen ensimmäistä kertaa vuonna 1966. Hän aloitti kautensa 3. tammikuuta 1967, tuli valituksi uudelleen vuosina 1968 sekä 1970 ja istui edustajainhuoneessa aina vuodenvaihteeseen 1972–1973 saakka. Hän istui liittovaltion senaatissa vuosina 1973–1991 (valittu 1972, 1978 ja 1984).


title: James A. McClure

text: McClure ei ollut uudelleen ehdolla kongressiin vuonna 1990.


title: James A. McClure

text: McClure kuoli 26. helmikuuta 2011 86-vuotiaana.


title: Viisi vartijaa

text: Viisi vartijaa on Anthony Horowitzin kirjoittama kirjasarja. Siihen kuuluvat kirjat


title: Lukas Haas

text: Lukas Daniel Haas (s. 16. huhtikuuta 1976 West Hollywood, Kalifornia, Yhdysvallat) on yhdysvaltalainen näyttelijä.


title: Lukas Haas

text: Haasilla on kaksoisveljet Nikolai ja Simon, jotka molemmat ovat äiti Emily Tracyn tapaan muusikkoja. Uransa aikana Haas on näytellyt lukuisissa elokuvissa, televisio-ohjelmissa sekä teatterinäytöksissä ja hänellä on ollut monia erittäin tunnettuja vastanäyttelijöitä, vaikka hän itse ei olekaan kovin tunnettu nimi. Haasin ensimmäinen merkittävä elokuvarooli oli elokuvassa "Peter Weirin Todistaja", jossa hän näytteli Harrison Fordin kanssa alle kymmenvuotiaana. Hän suoriutui roolistaan hyvin ja sai lukuisia uusia työtarjouksia. Seuraavien vuosien aikana hänet nähtiin muun muassa elokuvissa "Lady in White" ja "The Wizard of Loneliness". Vuonna 1996 hän esiintyi elokuvassa "Mars hyökkää!". Haas on vieraillut myös kolmessa "24"-televisiosarjan jaksossa. Viime vuosilta Haasin merkittävin rooli lienee elokuvassa "Last Days", joka kertoo Kurt Cobainin viimeisistä päivistä. Haasilla oli myös rooli elokuvassa "Red Riding Hood – Punahilkka", jossa hän esittää kylän pappia. Haas esiintyy myös My Chemical Romancen musiikkivideossa ”Welcome to the Black Parade”.


title: Lukas Haas

text: Näyttelemisen lisäksi Haas on ansioitunut muusikko. Hän tekee parhaillaan albumia, ja on esiintynyt aiemmin muun muassa OutKast-yhtyeen ja Macy Grayn kanssa. Pienissä paikallisissa yhtyeissä Haas soittaa eri soittimia kuten koskettimia, rumpuja ja pianoa.


title: Heimlichin ote

text: Heimlichin ote on amerikkalaislääkäri Henry Heimlichin (1920–2016) keksimä hätäkeino estää henkilöä tukehtumasta. Toimenpide tehdään, jos esimerkiksi ruokaa on joutunut kurkkuun jumiin. Ote tehdään niin, että mennään potilaan taakse, laitetaan omat kädet potilaan käsien alta yhteen pallean yläpuolelle ja vedetään voimakkaasti.


title: Heimlichin ote

text: Heimlichin ote voi murtaa kylkiluita tai aiheuttaa sydämeen rytmihäiriöitä, joten suositeltavaa olisi, että kyseinen ote olisi vasta viimeinen hätäkeino potilaan pelastamiseksi.


title: Fly Lappeenranta

text: Fly Lappeenranta Ltd on suomalainen yritys, joka aloitti säännöllisen reittilentoliikenteen Lappeenrannan ja Helsinki-Vantaan lentoasemien välillä tammikuun 2008 lopulla. Lennot päättyivät keväällä 2010.


title: Fly Lappeenranta

text: Fly Lappeenranta ei ollut missään vaiheessa varsinainen lentoyhtiö, vaan niin sanottu virtuaalilentoyhtiö, joka osti lentotoiminnot muilta.


title: Fly Lappeenranta

text: Syksyllä 2010 yhtiön liiketoiminta myytiin yksityisten sijoittajille.


title: Fly Lappeenranta

text: Fly Lappeenranta Oy on edelleen olemassa lähinnä pöytälaatikkoyhtiönä. Lappeenrannan kaupungin elinkeinoyhtiö omistaa yli 80 prosenttia yhtiön osakkeista.


title: Fly Lappeenranta

text: Aluksi yhtiön lennot operoi tšekkiläinen Central Connect Airlines (CCA).


title: Fly Lappeenranta

text: Vuonna 2009 yhtiön lentoja hoiti skotlantilainen Highland Airways 19-paikkaisilla Jetstream-potkuriturbiinikoneilla.


title: Fly Lappeenranta

text: Vuoden 2010 alusta yhtiön lentoja hoiti suomalainen Wingo-lentoyhtiö, kunnes lennot vielä samana keväänä loppuivat Wingon talousvaikeuksiin.


title: Fly Lappeenranta

text: Yhtiö lennätti vuonna 2008 noin 20 000 matkustajaa. Yhtiön liiketoiminta oli heti ensimmäisenä toimintavuonna rajusti tappiollista. 2,7 miljoonan euron liikevaihdolla syntyi 1,7 miljoonan euron tappiot. (Etelä-Saimaa 1.7.2009) Missään vaiheessa toiminnasta ei tullut kannattavaa.


title: Fly Lappeenranta

text: Kun Helsingin-lentojen kannattavuus oli käynyt ilmeiseksi, yhtiö ilmoitti keskittyvänsä Lappeenrannan lentokentän palvelutoimintoihin ulkomaan reittilentoja varten.


title: Fly Lappeenranta

text: Yhtiön perustivat 2007 yksityiset sijoittajat Casper Mickwicz ja Esa Korjula sekä Lappeenrannan Kaupunkiyhtiöt vähemmistöosuudella. Yhtiön huonon taloustilanteen ja pienten matkustajamäärien vuoksi Lappeenrannan kaupunkikonserni joutui ensimmäisen toimintavuoden aikana pumppaamaan rahaa yhtiöön lähes 1,5 miljoonaa euroa. Vuonna 2009 Lappeenrannan kaupunki ja Kaupunkiyhtiöt ovat sijoittaneet yhtiöön vielä 850 000 euroa julkista rahaa. Samalla kaupunkikonsernista on tullut yhtiön pääomistaja. (ES 1.7.2009) Lappeenrannan kaupunki on perustellut Fly Lappeenranta Oy:hyn pumpattuja rahoja Lappeenrannan lentoliikenteen ja lentoaseman pelastamisella tilanteessa, jossa reittilennot Helsinkiin olivat muutoin loppumassa. Helsingin lentoja ei ole pystytty pelastamaan.


title: Mercedes-Benz C-sarja (W204)

text: Mercedes-Benz W204 on Mercedes-Benz C-sarjan kolmas sukupolvi, joka esiteltiin Stuttgartissa vuoden 2007 tammikuussa. Autonäyttelyssä sedanmalli nähtiin ensimmäisen kerran Genevessä keväällä 2007. Suomen markkinoille auto tuli myyntiin huhtikuussa 2007. Farmarimalli esiteltiin C63 AMG -mallin kanssa Frankfurtin autonäyttelyssä syksyllä 2007. Keväällä 2011 esiteltiin faceliftin yhteydessä uusi coupé.


title: Mercedes-Benz C-sarja (W204)

text: Autoa on testattu yhteensä 24 miljoonan ajokilometrin aikana, mikä on suurin määrä Mersun historiassa. Alkuun esiteltiin sedanmalli. Noin puoli vuotta sedan-mallin jälkeen esitellään myös farmarimalli. Maaliskuun 2011 Geneven autonäyttelyssä esitellään myös uusi coupé. Auton keulan ilme riippuu varustetasosta. Classic- ja Elegance-varustelun yhteydessä keulatähti on normaaliin tapaan konepellin päällä, mutta urheilullisessa Avantgarde-varustelussa se on Mersun urheilumallien tapaan sijoitettu jäähdyttäjänsäleikön keskelle. Autoa markkinoidaankin Suomessa sloganilla "Yksi auto - kaksi eri maailmaa", jolla pyritään ilmaisemaan, että auton luonne on erilainen varustelutasosta riippuen. Edelliseen W203-malliin verrattuna auton imagosta on pyritty luomaan selvästi urheilullisempi.


title: Mercedes-Benz C-sarja (W204)

text: C-sarja jakaa aikaisempaa enemmän osia isomman E-sarjan kanssa. Autoa valmistetaan Saksassa Sindelfingenin ja Bremenin tehtailla sekä lisäksi Etelä-Afrikassa, East Londonin tehtaalla. Sedanmallin tuotanto aloitettiin Bremenissä maaliskuussa 2007. Kaikki farmarimallit valmistetaan Bremenissä, jossa niiden tuotanto aloitettiin syyskuussa 2007 (edellisen farmarimallin tuotanto lopetettiin toukokuussa).


title: Mercedes-Benz C-sarja (W204)

text: Kesällä 2007 mallisto laajeni myös nelivetoisilla 4Matic-malleilla, kun tarjolle tuli C280, C350 ja C320 CDI -mallien 4Matic-versiot. Käytetty jatkuvan nelivedon tarjoava 4Matic-järjestelmä on aikaisempia tehokkaampi, kevyempi ja kompaktimman kokoinen. Uudet ominaisuudet vaikuttavat muun muassa mallien polttoainetalouteen. Esimerkiksi C280-mallin nelivetoversion keskikulutus putosi 0,2 l/100 km. Järjestelmän keskitasauspyörästö jakaa voiman eteen ja taakse suhteessa 45/55. C320 CDI oli samalla ensimmäinen C-sarjan dieselmalli, joka on varustettu nelivedolla.


title: Mercedes-Benz C-sarja (W204)

text: Farmarimalli esiteltiin Frankfurtin autonäyttelyssä syyskuussa 2007. Sedanmallin tapaan myös farmari on mallistossa kolmella eri varustetasolla ja myös moottorivalikoima on sama. Edelliseen malliin verrattuna tavaratila on entistä syvempi ja perusasennossa sen tilavuus on 485 l. Takapenkit kaadettuna tilaa tulee yhteensä 1.500 l.


title: Mercedes-Benz C-sarja (W204)

text: Tammikuussa 2011 esiteltiin C-sarjan facelift. Auton keula ja kojelauta on uusittu. Myös auton polttoaineenkulutus ja hiilidioksidipäästöt ovat laskeneet huomattavasti.


title: Mercedes-Benz C-sarja (W204)

text: Moottorit kehittyivät suoritusarvoiltaan verrattuna edellisen mallin moottoreihin (esimerkiksi C180K +10 kW ja C200K +15 kW). Keskimääräinen tehonnousu on 13 % ja vastaavasti polttoainetalous parantui keskimäärin 6 prosentilla. Alkuun tarjolla oli kolme bensiinimoottoria (C 200 K, C 280 ja C 350) sekä C 220 CDI -dieselmoottori. Kesällä valikoima laajeni C 180 K- ja C 200 CDI -malleilla. Syksyllä 2007 tuotantoon tuli C 320 CDI -diesel.


title: Mercedes-Benz C-sarja (W204)

text: Auton varusteisiin lisättiin suuremmasta S-sarjasta tuttuja turvallisuus- ja mukavuusvarusteita. Varusteisiin kuuluu muun muassa ns. Agility Control -paketti, jossa järjestelmä huolehtii iskunvaimentimien toiminnasta erilaisissa olosuhteissa (ns. selektiivinen iskunvaimennus). Lisäksi paketin tarjoamiin ominaisuuksiin kuuluu nopeampivälitteinen ohjaus sekä lyhytliikkeinen vaihdevipu. Elokuusta 2007 lähtien saataville tuli myös Advanced Agility -paketti. Siinä olevalla Sport-säätöohjelmalla voi nappia painamalla säätää alustan joko urheilulliseen ajoon tai mukavampaan ajoon soveltuvaksi. Adaptive Brake -järjestelmä ennakoi kuljettajan jarrutustoimintaa ja kuljettajan polviturvatyyny lisää turvallisuutta.


title: Mercedes-Benz C-sarja (W204)

text: Edellisen sukupolven tapaan W204-mallia myydään kolmella eri varustetasolla: Classic, Elegance ja Avantgarde.Pohjois-Amerikassa autoa myydään kahdella eri varustetasolla: Luxury ja Sport.


title: Mercedes-Benz C-sarja (W204)

text: Auto on kaikilta mitoiltaan edellistä sukupolvea suurempi. Tämä näkyy myös kasvaneina sisätiloina, varsinkin takaistuinen polvitilojen suhteen. Pituutta on 55 mm enemmän ja leveyttä 42 mm aikaisempaa enemmän. Myös akseliväli kasvoi 45 mm:llä. Sedan-mallin tavaratila on suurentunut 20 litralla. Kasvaneesta koosta huolimatta auton paino pysyi kutakuinkin ennallaan, osa malleista on jopa kevyempiä.


title: Mercedes-Benz C-sarja (W204)

text: Ensimmäiset viralliset tiedot C 63 AMG -malleista julkaistiin kesäkuussa 2007. Sedan- ja farmarikoristen 5. sukupolven C-luokan AMG-mallien varsinainen ensiesittely tapahtui Frankfurtin autonäyttelyssä syksyllä 2007. Tuotantoon malli tulee tammikuussa 2008 ja markkinoille heti sen jälkeen.


title: Mercedes-Benz C-sarja (W204)

text: Autossa on kokonaan uusi etuakselisto, AMG-alusta ja -ohjaustehostus sekä kolmiasentoinen ESP (päällä, sport ja pois päältä). Raideleveys on edessä 35 mm ja takana 12 mm aikaisempaa leveämpi. Vaihteistona toimii AMG Speedshift 7G-Tronic -vaihteisto, jossa kuljettaja voi käyttää kolmea erilaista asetusta: Sport, Comfort ja Manual. Valinnoista Comfort on perusasetus. Sport-asennossa vaihdot tapahtuvat 30 % nopeammin ja Manualissa 50 % nopeammin. 6,3-litraisen vapaastihengittävän V8-moottorin huipputeho on 457 hv ja huippuvääntö 600 Nm. Kierrosalueella 2000–6250 r/min väännöstä on tarjolla vähintään 500 Nm. Sedanin kiihdytys 0–100 km/h sujuu ilmoituksen mukaan 4,5 sekunnissa ja huippunopeudeksi on elektronisesti rajoitettu 250 km/h. Farmarin kiihtyvyysarvo on kymmenyksen hitaampi ja huippunopeus sama.


title: Mercedes-Benz C-sarja (W204)

text: Maaliskuun 2011 Geneven autonäyttelyssä esiteltiin uudistettu C 63 AMG C-Sarjan faceliftin yhteydessä. Huhtikuussa New Yorkin autonäyttelyssä esitellään myös uusi C 63 AMG Coupé.


title: Mercedes-Benz C-sarja

text: Mercedes-Benz C-sarja on Mercedes-Benzin vuodesta 1993 lähtien valmistama ylemmän keskiluokan automalli. C-sarja oli pitkään Mercedes-Benzin pienin henkilöautomalli ennen Mercedes-Benz A-sarjan esittelyä. Jossain yhteyksissä aiempaa 190-sarjaa pidetään C-sarjan ensimmäisenä sukupolvena, vaikka mallinimenä ei vielä C-kirjainta käytettykään. C-sarja on valmistajan myydyin malli.


title: Mercedes-Benz C-sarja

text: Mercedes-Benzin C-sarja esiteltiin vuonna 1993 korvaamaan 190-malli. C-sarjan toinen sukupolvi saapui markkinoille vuonna 2000, ja kolmas sukupolvi näki päivänvalon vuonna 2007. Tuorein eli neljäs sukupolvi esiteltiin vuonna 2014.


title: Mercedes-Benz C-sarja

text: Ensimmäinen C-kirjainta nimenä käyttänyt mallisarja esiteltiin kesällä 1993. Kyseessä oli ulkomitoiltaan samankokoinen ja -tyyppinen malli kuin 190, mutta sisätilat olivat aikaisempaa tilavammat ja mukavammat. Myös vakiovarustelu oli selkeästi parempi. Farmarimalli esiteltiin maaliskuussa 1996. Bensamoottorivaihtoehtoja oli 1,8-litraisesta (122 hv) aina C43 AMG:n 4,3-litraiseen (302 hv) koneeseen. Dieselien tehot vaihtelevat 75 hevosvoimasta (200 D) 150 hevosvoimaan (250 TD). W202 oli maailman ensimmäinen henkilöauto, jonka dieselmoottorissa käytettiin neliventtiilitekniikkaa. Vuonna 1997 esiteltiin myös yhteispaineruiskutteiset CDI-tekniikkaa käyttävät dieselmoottorit. C230 Kompressor -mallin myötä otettiin käyttöön myös vanha idea moottoritehon lisäämisestä Roots-ahtimen avulla.


title: Mercedes-Benz C-sarja

text: Ensimmäinen C-sarjan sukupolvi korvattiin vuoden 2000 keväällä uudella W203-mallilla. Sen suunnittelussa oli tavoitteena luoda hieman aikaisempaa urheilullisempi malli. Syksyllä 2000 esiteltiinkin myös coupé-korinen C Sportcoupé, joka muuttui myöhemmin omaksi CLC-sarjakseen. Seuraavan vuoden tammikuussa julkaistiin farmarimalli. Mallisarjan varustelu oli edelleen parantunut entisestä. Tällöin esiteltiin muun muassa kuusiportainen automatisoitu "Sequentric"-vaihteisto. Viimeinen W203-sedan valmistettiin joulukuussa 2006.


title: Mercedes-Benz C-sarja

text: C-sarjan kolmas sukupolvi esiteltiin Stuttgartissa vuoden 2007 tammikuussa. Autonäyttelyssä malli nähtiin ensimmäisen kerran Genevessä keväällä. Myös Suomen markkinoille auto saapui samana keväänä. Elokuussa 2007 esiteltiin farmarimalli ja syksyllä myös urheilullinen C63 AMG. Auton keulan ilme riippuu varustetasosta. Classic- ja Elegance-varustelun yhteydessä keulatähti on normaaliin tapaan konepellin päällä, mutta Avantgarde-varustelussa se on Mercedes-Benz-urheilumallien tapaan sijoitettu jäähdyttäjänsäleikön keskelle. C-sarja tulee jakamaan aikaisempaa enemmän osia isomman E-sarjan kanssa. Moottorit ovat aikaisempaa tehokkaampia, pienempien ollessa rivinelosia ja suurempien V6-tyyppiä. Maaliskuun 2011 alussa Geneven autonäyttelyssä esitellään C-sarjan facelift-malli. Auton keula ja kojelauta oli uusittu. Myös auton polttoaineenkulutus ja hiilidioksidipäästöt olivat laskeneet huomattavasti. Faceliftin mukana tuli myös uusi C-sarjan coupé.


title: Mercedes-Benz C-sarja

text: W205 on edeltäjiään suurempi ja varustelutasoltaan lähempänä E-sarjaa. W205:llä Mercedes-Benz pyrkii nostamaan bensiinimoottorin mainetta, muun muassa uudessa moottorissa enemmän vääntöä, kulutus pienempi ja se on suunniteltu kestävämmäksi.


title: Mercedes-Benz C-sarja

text: Mercedes C350e oli vuonna 2016 noussut viiden EU-alueella myydyimmän hybridiautonmallin joukkoon viiden prosentin myyntiosuudella.


title: Mina Aït Hammou

text: Mina Aït Hammou () (s. 18. heinäkuuta 1978 Kenitra) on marokkolainen kestävyysjuoksija, joka keskittyy 800 metrille.


title: Mina Aït Hammou

text: Hammoun suurimmat saavutukset ovat vuosien 2003 ja 2004 n kolmossijat, MM-kisojen 2003 neljäs sija sekä pronssi Afrikan mestaruuskilpailuista 2002. Hän karsiutui alkuerissä sekä vuoden 2000 että 2004 olympiakisoissa.


title: Mina Aït Hammou

text: Hänen ennätyksensä on 1.57,82, jonka hän juoksi 11. heinäkuuta 2003.


title: Mercedes-Benz A-sarja

text: Mercedes-Benz A-sarja on Mercedes-Benzin vuodesta 1997 lähtien valmistama alemman keskiluokan automalli, ja mallistonsa pienin auto. Se on lähinnä pieni tila- ja monikäyttöauto. A-sarjan tila-automaisiin piirteisiin lukeutuvat muun muassa korin korkeus ja takaistuinten monikäyttöisyys. Takaistuimia voi siirtää, kääntää, taittaa tai ne voi poistaa kokonaan ilman työkaluja. Ensimmäisestä sukupolvesta (W168) oli myös Lang-versio, jonka akseliväli oli huomattavasti pitempi ja takajalkatilat pituussuunnassa olivat perusmallia suuremmat. Uudempia A-sarjalaisia ei saa kuitenkaan kuin yhdellä akselivälillä. Ensimmäisessä A-sarjalaisessa (W168) ovia oli aina viisi, kun seuraavaa W169-sukupolvea sai myös kolmiovisena. Tuorein sukupolvi (W176) on jälleen aina viisiovinen.


title: Mercedes-Benz A-sarja

text: Ensimmäisen sukupolven Mercedes-Benz A-sarja esiteltiin loppuvuodesta 1996 ja tuotanto alkoi syyskuussa 1997. Se oli samalla ensimmäinen Mercedes-Benzin valmistama etuvetoinen henkilöauto. Autosta ei valmistettu lainkaan kolmiovista mallia, vaan kaikki autot olivat viisiovisia. Mallistoon kuului myös pidemmällä akselivälillä varustettu Lang-malli. Vuonna 2001 ensimmäisen sukupolven Mercedes-Benz A-sarja sai faceliftin.


title: Mercedes-Benz A-sarja

text: Toisen sukupolven malli esiteltiin kesäkuussa 2004. Myyntiin se tuli saman vuoden syksyllä. Uusi malli on edeltäjäänsä suurempi, varsinkin pituudeltaan, ja se oli saatavilla sekä kolmi- että viisiovisena. Lang-malli ei ollut enää valikoimissa. Moottorikoot vaihtelevat 1,5 ja 2,0 litran välillä.


title: Mercedes-Benz A-sarja

text: Keväällä 2008 Mercedes-Benz esitteli päivitetyn A-sarjan Leipzigin autonäyttelyssä. Uudistuksissa panostettiin ympäristöystävällisyyteen ja parempaan polttoainetalouteen. Ulkoisesti auto muuttui muun muassa uusilla valoumpioilla ja puskureilla. Samoin jäähdyttäjän säleikkö sai uudet muodot. Teknisistä uudistuksista voidaan mainita A150- ja A170-mallien yhteyteen saataville tullut Start/Stop-tekniikka. Myös sisätiloja päivitettiin uusilla verhoilumateriaaleilla sekä uudella keskikonsolilla.


title: Mercedes-Benz A-sarja

text: Mercedes-Benz A-sarjan kolmannen sukupolven malli esiteltiin vuonna 2012 Geneven autonäyttelyssä. Autoja kokoonpannaan Unkarin, Saksan ja Meksikon lisäksi myös Suomessa Uudenkaupungin autotehtaalla.


title: Mercedes-Benz B-sarja

text: Mercedes-Benz B (W245) on Mercedes-Benzin vuodesta 2005 lähtien valmistama pieni tila-auto. Se on käytännössä suurempi malli Mercedes-Benz A:sta, sillä moottori ja alustarakenteet ovat samat. Autoa päivitettiin vuonna 2008.


title: Mercedes-Benz B-sarja

text: A-sarjan tavoin myös B-sarjan auto on etuvetoinen, joten se poikkeaa huomattavasti Mersun muista malleista, jotka ovat pääasiallisesti taka- tai nelivetoisia. Auton konseptimalli tunnettiin nimellä CST (Compact Sports Tourer) ja se esiteltiin yhdessä suuremman GST:n (Grand Sports Tourer) kanssa, josta tuli myöhemmin Mercedes-Benz R-sarja.


title: Mercedes-Benz GLS-sarja

text: Mercedes-Benz GLS-sarja on Mercedes-Benzin vuodesta 2006 lähtien valmistama crossover-tyyppinen automalli, joka esiteltiin vuonna 2006 Pohjois-Amerikan kansainvälisessä autonäyttelyssä. Mallinimenä oli alun perin Mercedes-Benz GL. Mercedes-Benz esitteli vuonna 2015 faceliftin GLS-sarjasta ja samalla automalli sai nykyisen mallinimensä.


title: Mercedes-Benz GLS-sarja

text: Auto perustuu muunneltuun M-sarjan W164-sukupolven itsekantavaan koriin. Autossa on kolme penkkiriviä ja se on 7-paikkainen. Kaikki GLS-sarjan autot rakennetaan Daimler AG:n tehtailla Alabamassa Yhdysvalloissa sekä Juárezissa Meksikossa.


title: Mercedes-Benz GLS-sarja

text: GL-sarja oli E-sarjan ohella ensimmäinen auto, jossa esiteltiin Mercedes-Benzin Bluetec-tekniikka. Tämä moottorin polttoainetaloutta parantava ja pakokaasupäästöjä pienentävä tekniikka esiteltiin ensimmäisen kerran Detroitin autonäyttelyssä vuonna 2006 GL320-mallissa.


title: Mercedes-Benz GLS-sarja

text: Auton toinen sukupolvi esiteltiin vuonna 2013 ja 2016 facelift toisesta sukupolvesta.


title: Star (lääketehdas)

text: Lääketehdas Star oli Tampereella vuosina 1922-1987 toiminut yritys. Tehdas perustettiin vuonna 1922, kun Tampereen Rohdoskauppa (perustettu 1907) erotti lääkkeiden valmistuksensa niiden tukku- ja vähittäismyynnistä.


title: Star (lääketehdas)

text: Star valmisti alkuvuosina erilaisia tinktuuroita ja rohdosvalmisteita. Suuren suosion saavuttanut särkylääke Hota-pulveri tuli valmistusohjelmaan 1929 ja sen menekin avulla Star selvisi myös 1930-luvun pulakauden yli. Sodan jälkeen 1940-luvulla alettiin valmistaa lähes 50 uutta lääkevalmistetta ja 1960-luvulta alkaen keskityttiin sydän- ja verenkiertolääkkeisiin, silmälääkkeisiin (mm. Oftan-silmätippalääkesarja) ja gynekologisiin lääkkeisiin.


title: Star (lääketehdas)

text: Starin tehdas sijaitsi Tampereen keskustan tuntumassa Tullin kaupunginosassa Tammelan puistokadun varrella, mutta 1981 tehdas siirtyi uusiin tiloihin Tampereen Ruskon teollisuusalueelle. Vuonna 1987 Huhtamäki Oy osti Starin ja siitä tuli osa lääketehdas Leirasta. Lääkkeiden valmistus Tampereella kuitenkin jatkui ja 1992 Huhtamäki keskitti silmälääkkeiden valmistuksen sinne.


title: Star (lääketehdas)

text: Vuonna 1997 Huhtamäki myi Tampereen tehtaan japanilaiselle Santen Pharmaceutical Co. Ltd.:lle myytyään vuotta aikaisemmin pääosan Leiraksesta saksalaiselle Schering AG:lle. Santen Pharmaceuticalin Euroopan-toimintojen keskus oli Tampereella. Alun perin tuotanto Starin vanhoissa tiloissa oli tarkoitus ajaa alas 2013–2016 ja siirtää Intiaan ja Kiinaan. Tehtaan toiminta kuitenkin jatkui, ja tammikuussa 2019 kerrottiin Santenin myyvän Tampereen tuotantolaitoksensa lääkeyhtiö NextPharmalle ja toimintojen säilyvän Suomessa.


title: Mercedes-Benz R-sarja

text: Mercedes-Benz R (W251) on tila-auton ja katumaasturin sekoitus, eräänlainen crossover-auto, joka tuli myyntiin vuosimalliksi 2006. Auto markkinoidaan termillä "Grand Sports Tourer".


title: Mercedes-Benz R-sarja

text: Konseptimalli esiteltiin alun perin vuoden 2001 Detroitin autonäyttelyssä nimellä Vision GST (Grand Sports Tourer) yhdessä CST:n (Compact Sports Tourer) kanssa, josta tuli myöhemmin Mercedes-Benz B. Lopullinen tuotantoversio nähtiin vuoden 2005 New Yorkin kansainvälisessä autonäyttelyssä. Myyntiin auto tuli Pohjois-Amerikassa syksyllä 2005. Euroopassa toimitukset asiakkaille alkoivat alkuvuodesta 2006.


title: Mercedes-Benz R-sarja

text:
Valmistajan mukaan auton tilakonsepti poikkeaa normaalista. Porrasperäisissä autoissa käytetään yleensä ns. Three-Box-ratkaisua, jossa auto muodostuu moottoritilasta, sisätilasta ja tavaratilasta. R-sarjassa käytetään ns. Two-Box-ratkaisua, jossa on vain moottoritila ja sisätila. Näin mahdollistetaan korin pituuden käyttämisen 64 prosenttisesti matkustajien hyväksi. Mallia saa joko 6- tai 7-paikkaisena.
Auto valmistetaan Yhdysvaltojen Alabamassa samalla tehtaalla uuden Mercedes-Benz M:n kanssa. Malli on saatavana kahdella eli akselivälillä. Normaalimittaisen malli kokonaispituus on 4992 mm ja Lang-version 5157 mm.


title: Mercedes-Benz R-sarja

text: Vuonna 2006 Pohjois-Amerikan kansainvälisessä autonäyttelyssä esiteltiin suorituskykyinen R 63 AMG -malli mallivuodeksi 2007. Tämän mallin voimanlähteenä on M156 V8-moottori ja siinä on vakiovarusteena seitsemänvaihteinen 7G-TRONIC-automaattivaihteisto.


title: Mercedes-Benz R-sarja

text: Alkuaan auto oli saatavilla vain 4Matic-nelivedolla varustettuna. Toukokuussa 2007 esiteltiin kevyesti faceliftattu versio, jolloin tuli mahdolliseksi valita myös takaveto pienempien moottorien yhteydessä (R280, R280 CDI ja R350). Mm. auton kevyempi paino pienentää mallien polttoaineenkulutusta nelivetoisiin malleihin verrattuna. Ulkovärejä lisättiin valikoimaan kolme: Calcite white, Sanidine beige ja Periclase green. Varustelistalle tuli mahdollisuus lisätä toiselle istuinriville kolmas istuin. Moottorivalikoima laajeni R280-bensiinimallilla ja R500-mallin moottoriksi vaihdettiin aikaisempaa suurempi ja tehokkaampi malli. Kaikissa malleissa on 7G-Tronic-automaattivaihteisto, Direct Select -vaihteenvalitsimella. 5- ja 4+2-paikkaiset mallit on varustettu perinteisellä teräsjousituksella ja taka-akselille on mahdollisuus valita lisävarusteena säädettävä ilmajousitus. Kaikissa 5+2-paikkaisissa ja R500 4Matic -mallissa ilmajousitus taka-akselilla on vakiovaruste. Uusien mallien toimitukset asiakkaille alkavat syksyllä 2007.


title: Mercedes-Benz M-sarja

text: Mercedes-Benz GLE-sarja on Mercedes-Benzin vuodesta 1997 lähtien valmistama crossover-tyyppinen automalli, joka jakaa tekniikkansa Mercedes-Benz GLS-sarjan kanssa. GLE-sarjaa valmistetaan Tuscaloosassa, Yhdysvalloissa. Mallinimenä oli alun perin Mercedes-Benz M-sarja.


title: Mercedes-Benz M-sarja

text: Ensimmäisen sukupolven M-sarja esiteltiin vuonna 1997. Bensiinimoottorien koot vaihtelevat 2,3-litraisesta aina ML 55 AMG:n 5,4-litraiseen 347 hevosvoimaiseen moottoriin. Dieselmoottoreita on kaksi, jotka ovat 270 CDI ja 400 CDI.W164 esiteltiin huhtikuussa 2005. Moottorivalikoimaan kuuluu Suomessa bensiinikäyttöiset ML 350 (3,5 l V6), ML 500 (5,0 l V8) ja ML 63 AMG (6,2 l V8). Dieselmoottoreina on saatavilla ML 280 CDI (3,0 V6, 190 hv), ML 320 CDI (3,0 l V6, 224 hv) ja ML 420 CDI (4,0 l V8). Jokainen malli on varustettu Mercedes-Benzin jatkuvalla 4Matic-nelivedolla. Uutuutena edeltäjäänsä W163:een on muun muassa uusi 7G-TRONIC-seitsenvaihteinen automaattivaihteisto, lisävarusteena saatava Airmatic-ilmajousitus ja kääntyvät kaksoisksenonvalot.W166 esiteltiin heinäkuussa 2011. Moottorivalikoimaan kuuluu Suomessa bensiinikäyttöiset ML 350 (3,5 l V6 306 hv) ja ML 63 AMG (tupla-turboahdettu 5,5 l V8 525 hv). Dieselmoottoreina on saatavilla ML 250 Bluetec (2,2 R4, 204 hv), ML 350 Bluetec (3,0 l V6, 258 hv). Jokainen malli on varustettu Mercedes-Benzin jatkuvalla älykkäällä 4MATIC-nelivedolla. Vaihteistona on päivitetty 7G-TRONIC PLUS-seitsenvaihteinen automaattivaihteisto. Auto sai nykyisen nimensä vuonna 2015. Samalla se sai kasvojenkohotuksen. Mercedes-Benz on myös julkaissut GLE-Coupe-mallin jossa maasturimaisuus on muutettu urheiluautomaiseksi.


title: Dede Allen

text: Dorothea Carothers "Dede" Allen (3. joulukuuta 1923 – 17. huhtikuuta 2010) oli yhdysvaltalainen elokuvien leikkaaja. Hän kuului alallaan maansa menestyneimpiin ja oli kolmesti – 1976, 1982, 2001 – ehdolla parhaan leikkauksen Oscar-palkinnon saajaksi. Hänelle myönnettiin parhaan leikkauksen BAFTA-palkinto vuonna 1976.


title: Dede Allen

text: Allenin työstämien elokuvien joukkoon lukeutuvat "Bonnie ja Clyde" (1967), "Hikinen iltapäivä" (1975), "Punaiset" (1981), "Henry ja June" (1990), "The Addams Family – Perhe Addams" (1991) ja "Wonder Boys" (2000).


title: Dede Allen

text: Allen jatkoi työtään vuosikymmeniä, yli 80-vuotiaaksi saakka. Hän syntyi Clevelandissa, Ohiossa, ja oli vuodesta 1945 naimisissa Stephen Fleischmanin kanssa.


title: Citroën Berlingo

text: Citroën Berlingo on Citroënin vuodesta 1996 lähtien valmistama paketti- ja tila-automalli, joka korvasi Citroën C15:n. Sen lähes identtinen sisarmalli on Peugeot Partner, ja kolmannessa sukupolvessa myös Opel Combo on näiden kahden sisarmalli. Mallistossa Berlingo sijoittuu pienemmän Nemon ja suuremman Jumpyn väliin.


title: Citroën Berlingo

text: Ensimmäisen sukupolven Berlingo esiteltiin syksyllä 1996 Hannoverin hyötyajoneuvonäyttelyssä. Se ja Partner perustuvat samalle pohjalevylle kuin Peugeot 306 ja Citroën ZX. Kaksikko valittiin Vuoden pakettiautoksi 1997.


title: Citroën Berlingo

text: Berlingo sai vuoden 2005 Euro NCAP -kolaritestin tuloksista neljä tähteä viidestä.


title: Citroën Berlingo

text: Aluksi moottorivalikoimassa oli 1,1- (60 hv) ja 1,4-litraiset (75 hv) bensiinimoottorit. Vuoden 1997 alussa esiteltiin 1,9-litrainen (70 hv) dieselmoottori ja myöhemmin samana vuonna 1,8-litrainen (90 hv) bensiinimoottori. 1,1-litrainen poistui valikoimasta vuonna 1999.


title: Citroën Berlingo

text: Alkuperäisen dieselin korvasi loppuvuonna 1999 yhteispaineruiskutteinen 2,0 HDi (90 hv) ja vuodenvaihteessa 2000–2001 1,8-litraisen bensiinimoottorin tilalle tuli 1,6 16V (109 hv).


title: Citroën Berlingo

text: Pariisin autonäyttelyssä syksyllä 2002 esiteltiin kasvojenkohotuksen kokenut Berlingo, joka sai uudet uudet ajovalot, etupuskurin ja etusäleikön. Myös takaluukun kanteen tehtiin muutoksia. Sisällä uusittiin kojelauta ja ohjauspyörä.


title: Citroën Berlingo

text: Vuonna 2005 2,0 HDi korvattiin 1,6 HDi:lla (75/90 hv), jossa oli välijäähdytin.


title: Citroën Berlingo

text: Toisen sukupolven Berlingo esiteltiin Geneven autonäyttelyssä keväällä 2008. Se ja Partner perustuvat samalle pohjalevylle kuin muun muassa Peugeot 308 ja Citroën C4 Picasso.


title: Citroën Berlingo

text: Vuoden 2008 Euro NCAP -kolaritestistä Berlingo sai tuloksista neljä tähteä viidestä.


title: Citroën Berlingo

text: Vuonna 2012 Berlingo koki kasvojenkohotuksen, jossa sitä uudistettiin tekemällä muutoksia keulan ilmeeseen. Toisessa kasvojenkohotuksessa vuonna 2015 autoon tehtiin jälleen pieniä muutoksia keulan alueella.


title: Citroën Berlingo

text: Kolmannen sukupolven Berlingon sisarmallina on Peugeot Partnerin lisäksi Opel Combo. Kolmikko valittiin Vuoden pakettiautoksi 2019.


title: Peugeot Partner

text: Peugeot Partner on Peugeot’n vuodesta 1996 lähtien valmistama paketti- ja tila-automalli. Sen lähes identtinen sisarmalli on Citroën Berlingo, ja kolmannessa sukupolvessa myös Opel Combo on näiden kahden sisarmalli. Mallistossa Partner sijoittuu pienemmän Bipperin ja suuremman Expertin väliin.


title: Peugeot Partner

text: Ensimmäisen sukupolven Partner ja Berlingo perustuvat samalle pohjalevylle kuin Peugeot 306 ja Citroën ZX. Kaksikko valittiin Vuoden pakettiautoksi 1997. Italiassa mallin nimenä oli Peugeot Ranch, Meksikossa Peugeot Grand Raid.


title: Peugeot Partner

text: Vuonna 2005 testattu Citroën Berlingo ansaitsi Euro NCAP -kolaritestistä neljä tähteä viidestä.


title: Peugeot Partner

text: Vuonna 2003 Partner koki kasvojenkohotuksen, jossa se sai uudet ajovalot, etupuskurin ja -säleikön. Myös takaluukun kanteen tehtiin muutoksia. Sisällä uusittiin kojelauta ja ohjauspyörä.


title: Peugeot Partner

text: Toisen sukupolven Partner perustuu samalle pohjalevylle kuin muun muassa Peugeot 308 ja Citroën C4 Picasso. Sen tila-autoversio on nimeltään Partner Tepee.


title: Peugeot Partner

text: Vuoden 2014 Euro NCAP -kolaritestistä Partner sai tulokseksi kolme tähteä viidestä.


title: Peugeot Partner

text: Vuonna 2012 Partner koki kasvojenkohotuksen, jossa sitä uudistettiin tekemällä muutoksia keulan ilmeeseen. Toisessa kasvojenkohotuksessa vuonna 2015 autoon tehtiin jälleen pieniä muutoksia keulan alueella.


title: Peugeot Partner

text: Kolmannen sukupolven Partnerin sisarmallina on Citroën Berlingon lisäksi Opel Combo. Kolmikko valittiin Vuoden pakettiautoksi 2019. Tila-autoversio on nimeltään Peugeot Rifter.


title: Ossi Pellinen

text: Ossi Pellinen (s. 6. toukokuuta 1983 Nokia) on suomalainen jääkiekkoilija. Pelipaikaltaan hän on keskushyökkääjä.


title: Ossi Pellinen

text: Nokian Pyryn kasvatti Pellinen siirtyi A-juniori-ikäisenä Tampereen Ilvekseen, jossa hän aloitti ammattilaisuransa vuonna 2004. Pellinen pelasi Ilveksessä liigaa kolmella kaudella, joskin kävi 2004–2005 hakemassa peliaikaa myös Forssan Palloseurassa. Kaudeksi 2006–2007 hän siirtyi Mikkelin Jukureihin, jossa teki tehot 24+15 ja saavutti Mestiksen hopeaa. Jukuri-kauden jälkeen Pellinen palasi liigaan HPK:ssa ja siirtyi sieltä seuraavaksi kaudeksi Ässiin. Pellinen teki jatkosopimuksen Ässien kanssa kaudesta 2009–2010, mutta Ässät vuokrasi hänet kauden alussa Mestiksen Lempäälän Kisaan. Pelien mentyä Kisassa hyvin Ilves halusi vuorostaan Pellisen vuokralle.


title: Ossi Pellinen

text: Kaudella 2010–2011 Pellinen pelasi 14 ottelua Allsvenskanin IF Troja-Ljungbyssä ennen paluutaan LeKiin. Pellinen aloitti seuraavankin kauden LeKissä, mutta hänen sopimuksensa purettiin tammikuussa 2012. Hän ehti pelata kauden aikana lainalla myös Suomi-sarjan Kooveessa, jossa hänen olisi pitänyt jatkaa kauden loppuun. Sopimuksen purun jälkeen Pellinen teki sopimuksen Suomi-sarjan HC Satakunnan kanssa. Hän kävi kesällä 2012 TuTon harjoitusleirillä.


title: Renault Kangoo

text: Renault Kangoo on Renault’n vuodesta 1997 valmistama pakettiautomalli, josta ovat olleet aiemmin saatavilla myös lava- ja tila-automallit. Ensimmäisen sukupolven Kangoon sisarmalli on Nissan Kubistar. Renault Kangoo esiteltiin vuonna 1997 Renault Expressin seuraajaksi sekä PSA-konsernin Citroën Berlingon ja Peugeot Partnerin kilpailijaksi.


title: Renault Kangoo

text: Renault Kangoon nelivetoinen malli tunnetaan nimellä Renault Kangoo Trekka, jossa on etuvetoiseen malliin verrattuna korkeampi maavara ja erilaiset puskurit. Renault Kangoon pakettiautomalli tunnetaan nimellä Renault Kangoo Express.


title: Renault Kangoo

text: Aluksi mallissa oli takasivuovi vain oikealla kyljellä, mutta uranuurtajana toisellekin puolelle ilmestyi ovi 1999. Autoa valmistetaan henkilö-, paketti-, neliveto- sekä lavaversiona, myös pidennettyinä versioina. Suomessa ei ole saatavilla lava- eikä pidennettyä versiota. Suomessa myydään vuosittain noin sata Kangoota. PSA-konsernin pakettiautomalleilla on selkeä etumatka kahden-kolmen sadan myyntiluvuilla.


title: Renault Kangoo

text: Mallivuodeksi 2007 esitellyn Renault Kangoon suurimmat muutokset kohdistuvat lähinnä sisustukseen ja materiaaleihin. Varustetasoja on tarjolla kaksi: Expression ja Privilège. Moottoreita on tarjolla yhteensä neljä: kaksi Common rail -dieseliä (1.5 dCi 68 ja 84 hv) ja kaksi bensiinimoottoria (1.2 16V ja 1.6 16V). Suurempaan bensiinimoottoriin voi yhdistää myös automaattivaihteiston.


title: Renault Kangoo

text: Toisen sukupolven Renault Kangoo tuli markkinoille vuonna 2008, joka on ulkoisilta ääriviivoiltaan ensimmäisen sukupolven kaltainen, mutta muuten täysin uudistunut.


title: Renault Kangoo

text: Ensimmäisen sukupolven Kangoo esiteltiin vuonna 1997 Renault Expressin seuraajaksi. Sen sisarmalli oli Nissan Kubistar. Ensimmäisen sukupolven Kangoota oli saatavilla lava-autona, pakettiautona ja tila-autona. Vuonna 2003 ensimmäisen sukupolven Kangoo sai faceliftin.


title: Renault Kangoo

text: Toisen sukupolven Kangoo tuli markkinoille vuonna 2008. Mercedes-Benz Citan perustuu suurilta samaan tekniikkaan.


title: Bojan

text: Bojan (Бојан, Боян) on eteläslaavilainen miehen etunimi, joka tulee ”taistelua” tarkoittavasta sanasta "boj". Nimen naispuolinen vastine on Bojana (Бојана, Бояна).


title: Fiat Doblò

text: Fiat Doblò on Fiatin vuodesta 2000 lähtien valmistama pieni pakettiautomalli, josta on saatavilla myös tila-autoversio. Se sijoittuu mallistossa pienemmän Fiorinon ja suuremman Talenton väliin.


title: Fiat Doblò

text: Ensimmäisen sukupolven Fiat Doblò esiteltiin Pariisin autonäyttelyssä 2000. Tekniikaltaan malli perustui Fiat Palioon. Aluksi moottorivaihtoehtoina olivat 1,2-litrainen (65 hv) bensiinimoottori ja 1,9 litran (63 hv) diesel. Myöhemmin tarjolle tulivat 1,6 16V (103 hv) ja yhteispaineruiskutteinen dieselmoottori 1,9 JTD (100 hv). Singaporessa tila-autoversiota myytiin nimellä Fiat Panorama. Dobló valittiin Vuoden Pakettiautoksi 2006.


title: Fiat Doblò

text: Doblò sai vuoden 2004 Euro NCAP -kolaritestistä tulokseksi kolme tähteä viidestä.


title: Fiat Doblò

text: Vuonna 2004 uusi 1,3-litrainen (70 hv) Multijet-dieselmoottori korvasi alkuperäisen 1,9-litraisen. Osaan malleista tuli mustien sijasta korinväriset ikkunapilarit, ja sisustusvärit uusittiin kautta malliston. Uutena malliversiona esiteltiin seitsenpaikkainen Family.


title: Fiat Doblò

text: Vuoden 2005 lopussa esiteltiin kasvojenkohotuksen läpikäynyt Dobló, johon oli tehty sekä ulkoisia että teknisiä muutoksia. Keula muotoiltiin kokonaan uudelleen: ajovalot, etusäleikkö ja puskuri vaihtuivat uusiin. Takavalot ja -puskuri olivat myös uudenlaiset. Sisustusvärit uusittiin jälleen ja materiaalit olivat aiempaa laadukkaampia.


title: Fiat Doblò

text: Suurimmat tekniset uudistukset kohdistuivat moottorivalikoimaan. 1,3-litraisen dieselin teho nousi 85 hevosvoimaan ja 1,9-litraisen 105:een. Siitä tuli tarjolle myös tehokkaampi 120-hevosvoimainen versio. Aiemman 1,2-litraisen bensiinimoottorin tilalle tuli uusi 1,4 8V FIRE (77 hv) ja 1,6-litraisesta tuli saataville sekä maakaasulla että bensiinillä käyvä versio, jossa oli tehoa 92 hevosvoimaa.


title: Fiat Doblò

text: Uudelle Fiatin ja General Motorsin yhteistyössä suunnittelemalle pohjalevylle rakennettu toisen sukupolven Fiat Dobló tuli markkinoille vuonna 2009. Sillä on lähes identtinen sisarmalli, Opel Combo, jonka valmistus alkoi vuonna 2011. Vuodesta 2015 lähtien Pohjois-Amerikan markkinoille on viety Ram ProMaster Cityä, joka eroaa Doblòsta vain suuremman ja tehokkaamman moottorinsa osalta.


title: Fiat Doblò

text: Myös toisen sukupolven Doblò sai Vuoden Pakettiauto -palkinnon, vuonna 2011.


title: Fiat Doblò

text: Vuoden 2017 Euro NCAP -kolaritestistä Doblò sai tulokseksi kolme tähteä viidestä.


title: Fiat Doblò

text: Bensiinimoottori on 1,4-litrainen FIRE (95 hv). Sen lisäksi saatavana on 1,4 T-JET Natural Power (120 hv), joka toimii myös maakaasulla. Dieselvaihtoehdot ovat 1,3- (90 hv), 1,6- (90/105 hv) ja 2,0-litraiset (135 hv) Multijetit.


title: Fiat Doblò

text: Kesällä 2011 mallivalikoima täydentyi Doblò Work Up -lava-autoversiolla, jota myydään Turkissa nimellä Fiat Pratico.


title: Fiat Doblò

text: Syksyllä 2014 Hannoverin autonäyttelyssä esiteltiin uudistuneet Doblòt. Suurimmat muutokset kohdistuivat uudelleenmuotoiltuun keulaan, josta tuli vastaavanlainen kuin ProMaster Cityssä. Uusi muotoilu lainaa yksityiskohtia suuremmasta Ducato-mallista. Ohjaamossa kojelauta vaihtui uuteen.


title: Mouse Trap (vuoden 1987 videopeli)

text: Mouse Trap on Amigalle, Atari ST:lle ja Commodore 64:lle julkaistu Manic Miner -klooni eli yksinkertainen yksittäisistä ruuduista koostuva tasohyppelypeli.


title: Mouse Trap (vuoden 1987 videopeli)

text: Manic Minerin tapaan pelissä on tarkoitus on noukkia ruuduista kaikki kerättävät esineet ja päästä sitten avautuneeseen uloskäyntiin. Pelissä ohjataan joystickillä tai näppäimistöllä hiirtä, joka voi hyppiä paikallaan tai liikkuessaan. Ainoa keino vihollisia vastaan on väistää ne. Erilaisia vihollisia on valtava määrä. Hiiri voi liikkua myös erilaisten esineiden, kuten pilvien ja renkaiden, päällä. Vihollisten lisäksi putoaminen liian korkealta on kuolettava. Ruudun oikeassa laidassa on pommi, joka sytytyslangan palaessa loppuun räjähtää tappaen pelaajan. Kuoleman koittaessa ruutu alkaa alusta.


title: Mouse Trap (vuoden 1987 videopeli)

text: Atari ST- ja Amiga-versioiden grafiikat ovat identtiset. Pelissä on taustamusiikkina lyhennös Claude Debussyn kappaleesta "Golliwog's Cakewalk".


title: Mouse Trap (vuoden 1987 videopeli)

text: Peli on julkaistu myöhemmin halvassa Prism Leisure -sarjassa sekä Tynesoftin Mega Pack -kokoelmalla. Samoin se oli Atari ST:n mukana jaetussa "Powerpackissa". Atari ST:n Powerpackin esittelyn yhteydessä MikroBitti-lehdessä Niko Nirvi arvioi pelin kahden tähden arvoiseksi.


title: Luola

text: Luola on kallioperässä tai maaperässä oleva luonnonvoimien muodostama onkalo. Monet eläimet ja alkukantaiset ihmiset ovat eläneet luoliin rakentamissaan pesissä. Ihmisistä luolia ovat käyttäneet esimerkiksi sotapakolaiset, shamaanit, varkaat, murhaajat, saarnaajat ja erakot. Luolat ovat toimineet myös kirkkoina. Luolien tutkimista kutsutaan speleologiaksi.


title: Luola

text: Luolat jaetaan alkuperän perusteella primääriluoliin ja sekundäärisiin luoliin. Primääriluola muodostuu samalla kun kivi sen ympärillä muuttuu kiinteäksi (esimerkiksi laavatunneli), sekundäärinen luola taas muodostuu ympäröivän kiven jo kiinteydyttyä tai kerrostuttua. Suurin osa luolista on sekundäärisiä, ja sekundääriluolia voi syntyä monella eri tavalla.


title: Luola

text:
Esimerkiksi kalkkikiveen muodostuu karstiluolia veden syövyttäessä kalkkikiveen onkalon. Kiviainekseen, joka ei sisällä kalsiumkarbonaattia (esimerkiksi graniitti), ei vesi voi syövyttää onkaloita, mutta vaikkapa jääkauden aiheuttamat maankuoren liikkeet saattavat halkoa kalliota tai pinota lohkareita röykkiöiksi siten, että lohkareiden väliin muodostuu koloja. Mikäli tällainen kolo on riittävän suuri, se voidaan katsoa luolaksi.
Suomen graniittivoittoisessa kallioperässä primääriluolia ei esiinny ja monet sekundääriluolatyypitkin ovat harvinaisia. Suomessa luolaksi määritellään kallioperän tai maaperän onkalo, johon mahtuu mukavasti ainakin 2–3 ihmistä, tai kalliolipat tms. suuret tilat, joiden alle voi leiriytyä ainakin 10 ihmistä. Myös pienempi onkalo, jolla on geologista tai historiallista arvoa, voidaan laskea luolaksi.


title: Luola

text: Tyypillisimpiä luolia Suomessa ovat jääkauden muovaamat lohkareluolat, esimerkiksi Pahojärven piilokirkko. Suomessa on löydetty noin 1 000 luolaa.


title: Ford Focus

text: Ford Focus on Fordin vuodesta 1998 lähtien valmistama alemman keskiluokan henkilöautomalli, joka korvasi Euroopan ja Pohjois-Amerikan markkinoilla Ford Escortin ja Aasiassa sekä Oseaniassa Ford Laserin.


title: Ford Focus

text: Euroopassa Focusta on valmistettu Saksassa Saarlouisissa, elokuusta 1998 lähtien Espanjan Valenciassa ja vuoden 2002 heinäkuusta lähtien Venäjällä Pietarissa. Valenciassa valmistui miljoonas Focus huhtikuussa 2004. Euroopan ulkopuolisia valmistuspaikkoja ovat muiden muassa Yhdysvallat, Kiina, Taiwan, Filippiinit ja Meksiko.


title: Ford Focus

text: Focusta myytiin Yhdysvalloissa aluksi pienin eroavaisuuksin vuosina 1999–2004. Tällöin Euroopassa esiteltiin Focuksen toinen sukupolvi, mutta yhdysvaltalainen malli sai vain pienen kasvojenkohotuksen. Vuonna 2007 eurooppalainen ja yhdysvaltalainen Focus erotettiin täysin omiksi malleikseen. Vuonna 2010 tuli markkinoille uusi kolmannen sukupolven Focus, joka on samanlainen kaikkialla maailmassa.


title: Ford Focus

text: Vuosina 2001 ja 2002 Focus oli myydyin auto maailmassa. Samalla siitä tuli historian ensimmäinen auto, joka voitti Vuoden Auto -tittelin sekä Euroopassa (1999) että Yhdysvalloissa.


title: Ford Focus

text: Ford Focus on menestynyt hyvin myös ralliautoilussa. Ensimmäisen kilpailun autolla ajoi Colin McRae Monte Carlossa vuonna 1999. Hänen suorituksensa kuitenkin hylättiin sääntöjenvastaisen vesipumpun takia.


title: Ford Focus

text: Ford tiedotti syksyllä 2018 että vuonna 2021 he tuovat markkinoille täysin autonomisen, eli itsekseen ajavan Focuksen.


title: Ford Focus

text: Ensimmäisen sukupolven Focus esiteltiin Euroopassa ikääntyneen Escortin seuraajaksi vuonna 1998. Edeltäjäänsä verrattuna auton muotoiltu oli rohkeaa ja modernia ja kuului silloiseen New Edge Design -sukupolveen. Focuksen suunnittelu oli aloitettu lähes puhtaalta pöydältä, sillä Escortista ei ollut ainesta uuden automallin suunnittelussa. Sen sijaan apuna käytettiin jonkin verran Mondeon tekniikkaa. Samalle pohjalevylle Focuksen kanssa perustui myös pieni pakettiauto Transit Connect, joka korvasi Escortin tavarankuljetusversion.


title: Ford Focus

text: Vuoden 1999 Euro NCAP -kolaritestistä Focus sai tulokseksi neljä tähteä viidestä.


title: Ford Focus

text: Korimalleina olivat aluksi kolmi- ja viisioviset hatchbackit. Farmari seurasi vuoden 1999 alussa ja sedan saman vuoden lopussa. Bensiinimoottoreina olivat Suomessa 1,6-litrainen (100 hv) Zetec SE sekä Mondeosta peräisin olevat 1,8- (115 hv) ja 2,0-litraiset (130 hv). Dieselvaihtoehtona oli suorasuihkutteinen 1,8-litrainen TCI (90 hv). Muilla markkinoilla tarjolla oli myös 1,4-litrainen (75 hv) Zetec SE.


title: Ford Focus

text: Perusvarustetaso Ambiente oli mukavuusvarusteiltaan kilpailijoihin verrattuna niukka, mutta turvavarustus oli siitä poiketen hyvä. Vakiovarusteina oli kaksi turvatyynyä, ABS-jarrut, turvavöiden esikiristimet ja voimanrajoittimet, ohjaustehostin, lämmitettävät etuistuimet, sähköikkunat edessä ja kaksiosainen takaselkänoja.


title: Ford Focus

text: Trendissä oli lisäksi urheiluistuimet, kojelaudan alumiinikoristeet, jäykempi jousitus ja nahkaverhoiltu ohjauspyörä.


title: Ford Focus

text: Malliston huipulla oli Ghia, jossa oli varusteina korinväriset lämmitettävät sähköpeilit, takaluukun kromilista, kojelaudan puujäljitelmäkoristeet, plyysiverhoilu, takaistuimen keskikyynärnoja ja kartanlukuvalot.


title: Ford Focus

text: Kaikkiin malleihin tuli lokakuussa 2000 vakioksi radio ja kauko-ohjattu keskuslukitus. Farmari sai kattokaiteet ja Ghia kyynärnojan eteen. Trendiin lisättiin sähköpeilit maaliskuussa 2001. Uusi varustetaso oli Limited, jossa oli Trendin lisäksi sumuvalot, radio/CD-soitin, kevytmetallivanteet, ilmastointi, takaistuimen keskipaikan pääntuki, erikoisverhoilu ja metalliväri.


title: Ford Focus

text: Marraskuussa 2001 Suomeen saapuivat uudistetut facelift-mallit. Vilkut oli siirretty puskurista ajovalojen yhteyteen ja etusäleikkö oli uusi. Stereoiden yhteydessä oli aina CD-soitin. Kaikissa malleissa oli nyt vakiovarusteina sivuturvatyynyt ja takaistuimen keskipaikan pääntuki.


title: Ford Focus

text: Uutuusmallina oli urheilullinen Focus ST170, jossa oli 170-hevosvoimainen moottori. Vaihteisto oli kuusiportainen ja vakiovarustukseen kuului muun muassa 17 tuuman kevytmetallivanteet, luistonesto, nahkaverhoiltu ohjauspyörä, lämmitettävä tuulilasi ja urheilulliset Recaro-istuimet. Tunnusvärinä oli ainoastaan ST-malleihin saatava Performance Blue -metalliväri.


title: Ford Focus

text: Uutena moottorina oli 1,8-litrainen TDCi-dieselmoottori, jossa tehoa oli 115 hevosvoimaa. Samassa yhteydessä aikaisempi TCI:ksi kutsuttu 90-hevosvoimainen diesel muuttui tyyppimerkinnältään TDi:ksi. Perusmalliksi tuli Comfort, josta oli karsittu radio ja keskuslukitus. Ambiente sai kojelautaan alumiinikoristuksen ja varustelu täydentyi lämmitettävillä sähköpeileillä. Trendissä uutta oli sumuvalot. Ghiassa varusteina oli aikaisemman lisäksi ajotietokone, ilmastointi, sumuvalot ja korinväriset ovenkahvat.


title: Ford Focus

text:
Fordin satavuotisjuhlien kunniaksi esiteltiin vuonna 2003 Centennial-malli, jossa oli Trend-varustelun lisäksi muun muassa ilmastointi, kevytmetallivanteet ja metalliväri. Lokakuussa 2003 Comfortiin lisättiin keskuslukitus. Comfort ja Trend saivat hieman myöhemmin peräänsä S-tunnuksen ja vakiovarustelistalleen ilmastoinnin. Ghia S -mallissa oli lisäksi urheiluistuimet, CD-vaihtaja ja sähköikkunat takana.
Vuodelle 2003 esiteltiin TDCi:n 100-hevosvoimainen versio sekä Focus RS, joka oli rallissa menestyneen Focus WRC:n etuvetoinen katumalli. Sen 2,0-litraisessa turbomoottorissa oli tehoa 215 hevosvoimaa ja pyörät olivat 18-tuumaiset. RS:ää valmistettiin yhteensä noin 4 500 kappaletta.


title: Ford Focus

text:
Toisen sukupolven Focus esiteltiin Pariisin autonäyttelyssä syksyllä 2004. Autossa on sama perusrakenne ja pohjalevy kuin Mazda3:ssa ja Volvo S40/V50 -sarjassa. Korimallit olivat aluksi kolmi- ja viisioviset hatchbackit sekä farmari. Sedan liittyi joukkoon vuonna 2005. Euro NCAP -kolaritestissä toisen sukupolven Focus menestyi hyvin saavuttaen täyden viiden tähden tuloksen vuonna 2004.
Geneven autonäyttelyssä 2005 esiteltiin uusi toisen sukupolven ST-malli, jonka 2,5-litraisessa viisisylinterisessä Volvon valmistamassa turbomoottorissa on 225 hevosvoimaa tehoa. Jarrulevyt ovat normaalia suuremmat paremman jarrutehon saamiseksi ja alustaa on madallettu. Ulkonäkö on tavallista Focusta aggressiivisempi urheilullisine puskureineen, helmoineen ja 18 tuuman kevytmetallivanteineen. Tunnusvärinä oli vain ST-malliin saatava Electric Orange -metalliväri. Sisällä on Recaro-istuimet, kojelaudan hiilikuitukoristeet ja urheilulliset alumiinipolkimet. Kojelaudan keskiosassa on lisäksi muista malleista poiketen ahtopaineen, öljynpaineen ja öljynlämpötilan mittarit. Edellisestä sukupolvesta poiketen ST-mallin sai nyt myös viisiovisena korimallina. Vuonna 2006 tuli saataville myös Pininfarinan suunnittelema ja valmistama nelipaikkainen avomalli Focus CC, joka oli varustettu kokoontaittuvalla kovakatolla.


title: Ford Focus

text: Lontoon autonäyttelyssä vuonna 2008 esiteltiin lisäksi vielä ST:tä urheilullisempi Focus RS. Siinä oli sama moottori kuin ST:ssä, mutta tehokkaampana 305 hevosvoiman versiona. RS-mallista tuli vielä 350-hevosvoimainen RS500-erikoisversio, jota valmistettiin ainoastaan 500 kappaletta. Auton väri on mattamusta.Bensiinimoottoriksi sai aluksi 1,4- (80 hv), 1,6- (100 hv) tai 2,0-litraisen (145 hv). Saatavana oli myös 1,6-litrainen Ti-VCT (115 hv) muuttuvalla venttiilinajoituksella. Dieselvaihtoehdot olivat 1,6- (90/109 hv) ja 2,0-litraiset (136 hv) TDCi:t, jotka oli kehitetty yhteistyössä PSA-konsernin kanssa. Automaattivaihteiston sai 100- ja 145-hevosvoimaisten bensiinimoottorien yhteyteen. 109 hevosvoiman dieseleitä tuotiin myös pieniä määriä CVT-vaihteistolla varustettuna.


title: Ford Focus

text: Perusvarustetasona oli Ambiente, johon kuului neljä turvatyynyä, ABS-jarrut hätäjarruassistentilla, 15 tuuman teräsvanteet pölykapselein, radio/kasettisoitin, keskuslukitus ja kaksiosainen takaselkänoja.


title: Ford Focus

text: Trendissä oli lisäksi ESP, turvaverhot (yht. kuusi turvatyynyä), kauko-ohjattu keskuslukitus, manuaali-ilmastointi, säilytystaskut etuistuinten selkänojissa, alumiiniset sisäovenkahvat ja monitoimiohjauspyörä.


title: Ford Focus

text:
Sportissa oli nahkaverhoiltu ohjauspyörä, urheiluistuimet, sumuvalot, 16 tuuman kevytmetallivanteet, urheilullinen jousitus, korinväriset ulkopeilit ja ovenkahvat sekä kromattu etusäleikkö. Ghia-mallissa oli lisäksi muun muassa automaatti-ilmastointi, tuulilasinpyyhkijöiden sadetunnistin ja vakionopeudensäädin.
Malliston huipulla oli Titanium, jossa oli Ghian lisäksi osittain nahkaverhoillut urheiluistuimet ja Sony-audiojärjestelmä kahdeksalla kaiuttimella, muttei vakionopeudensäädintä.
Vuonna 2006 edullisin Ambiente-varustetaso jätettiin Suomessa pois, jolloin vakiovarustelua tavallaan parannettiin. Lisäksi vaihtoehdoista karsittiin Titanium. Niiden tilalle mallistoon tuli Trend X, johon kuului normaalin Trend-varustelun lisäksi Bluetooth-järjestelmä ääniohjauksella, sähköikkunat takana, korinväriset ulkopeilit, ovenkahvat ja kylkilistat sekä nahkaverhoiltu ohjauspyörä. Trendiin lisättiin sumuvalot. ESP tuli vakiovarusteeksi 1,4-litraisia lukuun ottamatta syyskuussa 2006.


title: Ford Focus

text: Toukokuussa 2007 suurimman osan Trend-malleista korvasi uusi Collection, jonka varustelu sisälsi vakionopeudensäätimen, nahkaverhoillun ohjauspyörän sekä korinväriset ulkopeilit ja ovenkahvat.


title: Ford Focus

text: Vuonna 2008 esiteltiin uudistunut facelift-malli, jonka myötä ulkomuoto noudatteli nyt uutta Kinetic Design -muotokieltä. Sivuvilkut siirtyivät peileihin. Sisällä mittaristo oli uusi, samoin kuin sisustusmateriaalitkin.


title: Ford Focus

text: Uuden moottorivalikoiman muodostivat 1,4- (80 hv), 1,6- (100/116 hv), 1,8- (125 hv) ja 2,0-litraiset (145 hv) Duratecit, dieseleinä olivat 1,6- (90/119 hv), 1,8- (115 hv) ja 2,0-litraiset (136 hv) Duratorq TDCi -moottorit. 1,8-litrainen bensiinimoottori oli saatavana myös flexifuel-versiona. 2,0 litran dieselin yhteyteen sai "Powershift"-kaksoiskytkinvaihteiston.


title: Ford Focus

text: Perusmalliksi tuli Trend Design, johon kuului kuusi turvatyynyä, ESP, 16 tuuman muotovanteet, manuaali-ilmastointi, monitoimiohjauspyörä, sähköikkunat edessä ja kauko-ohjattava keskuslukitus. Vuosimallin 2010 autoihin tuli Bluetooth-järjestelmä.


title: Ford Focus

text: Ghiassa oli 16 tuuman kevytmetallivanteet, kojelaudan puujäljitelmäkoristeet, kromatut ovenkahvat ja etusäleikön kehys, korinvärinen takaspoileri (viisiovinen), sähköikkunat takana, kaksivyöhykkeinen automaatti-ilmastointi, sähkötoiminen kattoluukku, nahkaverhoiltu ohjauspyörä ja vaihteenvalitsimen nuppi, vakionopeudensäädin, lämmitettävä tuulilasi, comfort-istuimet, automaattisesti himmenevä taustapeili ja tuulilasinpyyhkijöiden sadetunnistin.


title: Ford Focus

text: Titaniumissa oli Ghian lisäksi urheiluistuimet ja avaimeton käynnistys, muttei vakionopeudensäädintä.


title: Ford Focus

text: Mallisto täydentyi Mondeon tapaan uudella ECOnetic-varustetasolla, joka panosti ympäristöystävällisyyteen. Siinä oli Trend Designin lisäksi urheilullinen jousitus, aerodynamiikkaa parantavat maski ja pyöränsuojat sekä vaihteen vaihtamisen merkkivalo. Moottorina oli aluksi 1,6-litrainen (90 hv) diesel start/stop-järjestelmällä. Vuoden 2009 lopussa moottoriksi vaihtui 1,6 litran dieselin 109-hevosvoimainen versio.


title: Ford Focus

text: Syksyllä 2008 tuli erikoismalli Sport WRC, jonka sai vain 1,8-litraisella dieselmoottorilla varustettuna. Vakiovarusteina oli takaspoileri, avaimeton käynnistys, automaatti-ilmastointi ja keskikyynärnoja.


title: Ford Focus

text: Syyskuussa 2010 tuotantoon jäivät ainoastaan 1,6 (100 hv), 2,0, 1,6 TDCi (109 hv) ja 2,5 ST.


title: Ford Focus

text: Focuksen kolmas sukupolvi esiteltiin tammikuussa 2010 Detroitin autonäyttelyssä. Farmarimalli esiteltiin kuukautta myöhemmin Geneven autonäyttelyssä. Uutta Focusta myydään samanlaisena koko maailmassa. Kolmiovinen korimalli jäi kokonaan pois valikoimasta.


title: Ford Focus

text:
Vuoden 2012 Euro NCAP -kolaritestistä Focus sai tulokseksi täydet viisi tähteä.Focukseen esiteltiin täysin uudet 1,0- (100/125 hv) ja 1,6- (150/182 hv) litraiset EcoBoost-moottorit. Tarjolla oli alkuvaiheessa myös 1,6-litrainen (85/105/125 hv) Duratec, joka on perua edellisestä sukupolvesta. Dieselit olivat aluksi 1,6- (95/115 hv) ja 2,0- (140/163 hv) litraiset Duratorq TDCi:t.
Frankfurtin autonäyttelyssä syksyllä 2011 esitellyssä ST-mallissa on nyt 2,0-litrainen EcoBoost-moottori edellisen sukupolven 2,5-litraisen sijaan. Kyseisen moottorin teho Focus ST:ssä on 250 hevosvoimaa ja vääntö 360 newtonmetriä. Voimansiirtona on Getragin kuusivaihteinen manuaalivaihteisto. Vuoden 2014 kasvojenkohotuksen jälkeen Focus ST:hen on ensimmäistä kertaa saatavilla dieselmoottori, 185-hevosvoimainen 2,0 TDCi, joka on optimoitu tuottamaan ST:n tasoisen suorituskyvyn, mutta on samaan aikaan polttoainetehokas ja siksi käytännöllinen myös päivittäiseen ajoon. Viisiovisen lisäksi ST:tä valmistetaan myös farmarina ensimmäistä kertaa Focuksen historiassa.


title: Ford Focus

text: Vuonna 2015 esitelty RS on nyt nelivetoinen ja siinä on 2,3-litrainen turboahdettu EcoBoost-bensiinimoottori, jossa on 345 hevosvoimaa tehoa ja 470 newtonmetriä vääntöä. Samaa moottoria käytetään myös Ford Mustangissa. Sopeutuva nelivetojärjestelmä tarkkailee ajo-olosuhteita sata kertaa sekunnissa ja säätää voimanjakoa etu- ja taka-akseleiden välillä. Lisäksi takatasauspyörästö säätää erikseen voimaa takapyörien välillä ja voi jakaa sitä suhteessa 0/100 vasemman ja oikean pyörän välille.


title: Ford Focus

text: Marraskuussa 2014 Focus koki kasvojenkohotuksen. Uudistetussa mallissa on uusi konepelti, maski ja etusäleikkö. Ajovalot ovat aiempaa kapeammat ja sumuvalot ovat saaneet pitkulaisen muodon. Uudelleen suunniteltu keskikonsolin säilytystila on aiempaa tilavampi ja siihen on yhdistetty liukuva käsinoja. Moottorivalikoiman uutuus on polttoainetehokas 1,5 litran EcoBoost-bensiinimoottori, jonka saa 150- tai 182-hevosvoimaisena versiona kuusivaihteisella manuaalivaihteistolla varustettuna. Automaattivaihteisto tuli saataville vuoden 2015 alussa. Toinen uusi moottori on 1,5-litrainen TDCi-dieselmoottori (95/120 hv). Paranneltu 2,0-litrainen TDCi on aiempaa tehokkaampi, vääntää paremmin ja on myös polttoainetaloudellisempi.


title: Ford Focus

text: Perusvarustetaso Trendiin sisältyy kuusi turvatyynyä, ESP, ajotietokone, manuaali-ilmastointi, sähköikkunat edessä, kuljettajan istuimen ristiseläntuen manuaalinen säätö, nahkaverhoiltu ohjauspyörä ja vaihteenvalitsimen nuppi, lämmitettävät etuistuimet ja vakionopeudensäädin.Titaniumissa on lisäksi automaatti-ilmastointi, nahkaverhoiltu käsijarrukahva, premium-keskikonsoli, avaimeton käynnistys, alumiiniset kynnyslevyt, LED-sisävalaistus, lämmitettävä tuulilasi, sähköikkunat takana, tuulilasinpyyhkijöiden sadetunnistin, Bluetooth-järjestelmä ääniohjauksella sekä kahdeksantuumainen kosketusnäyttö Ford SYNC 2 -käyttöjärjestelmällä.


title: Ford Focus

text: Titanium Businessin varustukseen kuuluu Titaniumin lisäksi osittain nahkaverhoillut istuimet, bi-xenon-ajovalot LED-päiväajovaloilla, 17 tuuman kevytmetallivanteet ja kuljettajan istuimen sähkötoiminen säätö.


title: Ford Focus

text: Neljännen sukupolven Focus esiteltiin huhtikuussa 2018. Siitä tulee markkinoille myös crossover-malli Active, jonka alusta on 30 millimetriä normaalia korkeampi.


title: Ford Focus

text: Vuoden 2018 Euro NCAP -kolaritestistä Focus sai tulokseksi täydet viisi tähteä.


title: Ford Focus

text: Bensiinimoottoreina ovat 1,0- (84/99/123 hv) ja 1,5-litraiset (148/180 hv) EcoBoostit. Dieselmoottorit ovat uutta EcoBlue-sarjaa, ja tarjolla on 1,5- (94/118 hv) sekä 2,0-litraiset (148 hv) versiot.


title: Snopes

text: Snopes eli Urban Legend Reference Pages on tunnettu, vuodesta 1995 toiminut amerikkalainen Internet-sivusto, joka pyrkii kumoamaan tai vahvistamaan laajalle levinneitä kaupunkitarinoita, Internet-huhuja, ketjukirjeitä ja muita epävarmaa alkuperää olevia tarinoita. Snopesia ylläpitävät Barbara ja David Mikkelson, kalifornialainen pariskunta joka avioitui tavattuaan Usenet-ryhmässä "alt.folklore.urban".


title: Snopes

text: Sivusto pyrkii paitsi kumoamaan tai vahvistamaan huhuja ja väärinkäsityksiä myös hankkimaan todisteita päätelmilleen. Amerikkalainen uutismedia (esimerkiksi CNN, FOX news ja MSNBC) käyttää sivustoa usein lähteenään.


title: Vanhin

text: Vanhin tarkoittaa seuraavia asioita:


title: Aladdin (kuvitteellinen henkilö)

text: Aladdin () on kuvitteellinen Tuhannen ja yhden yön tarinassa Aladdin ja taikalamppu esiintyvä satuhahmo. Aladdin on Ali-Baban ja Sinbadin ohella satukokoelman tunnetuin hahmo.


title: Aladdin (kuvitteellinen henkilö)

text: Aladdin oli köyhä nuorimies, jota kutsuttiin "Katurotaksi". Hänen ainoa ystävänsä oli apina nimeltään Abu. Aladdinin iäksi on mainittu 18. Aladdin ei käynyt koulua, mutta oppi paljon asuessaan Agraban kaduilla. Elokuvassa "Aladdin ja varkaiden kuningas" esiintyy Aladdinin isä Cassim, joka jätti perheensä pian Aladdinin synnyttyä. Aladdinin äiti kuoli, kun hän oli pieni poika. Aladdinin pelastettua sulttaanin tyttären prinsessa Jasminen ja kukistettua sulttaanin vihollisen Jafarin Aladdin ja Jasmine rakastuivat toisiinsa, ja Aladdin muutti yhdessä Abun kanssa sulttaanin palatsiin asumaan.


title: Aladdin (kuvitteellinen henkilö)

text: Disneyn Aladdin on esiintynyt elokuvissa "Aladdin", "Jafarin paluu" ja "Aladdin ja varkaiden kuningas" sekä samannimisessä animaatiosarjassa, mutta hänet on nähty myös useissa muissa Disneyn piirretyissä, muun muassa animaatiosarjassa "Mikin klubi". Aladdin ja muita elokuvan hahmoja esiintyy myös PlayStationin "Kingdom Hearts" -peleissä. Aladdin esiintyi ensimmäisen kerran "Tuhannen ja yhden yön tarinoissa". Aladdinin englanninkielissä ääniroolissa on Scott Weinger. Myös japanilaisessa "" -animaatiosarjassa seikkailee Aladdin-niminen poika.


title: Nils-Gustav Hahl

text: Nils-Gustav Hahl (7. elokuuta 1904 Helsinki – 3. syyskuuta 1941 Bromarv) oli suomalainen taidehistorioitsija ja kriitikko, joka oli Artekin perustajia ja sen ensimmäinen toimitusjohtaja.


title: Nils-Gustav Hahl

text: Hahlin vanhemmat olivat professori Carl Hahl ja Karin Maria Emilia Åkerman. Hän pääsi ylioppilaaksi Helsingin Nya svenska läroverketista 1922 ja valmistui filosofian kandidaatiksi Helsingin yliopistosta 1929 pääaineenaan taidehistoria. Hahl kirjoitti artikkeleita ja arvosteluja suomalaisiin ja ruotsalaisiin lehtiin vuodesta 1928 alkaen. Hän oli mukana suomenruotsalaisessa kulttuurihenkilöiden ryhmässä, joka oli kiinnostunut modernismista sekä taiteen, arkkitehtuurin että kirjallisuuden piirissä. Hahl oli järjestämässä ulkomaisen taiteen näyttelyitä Suomessa sekä myös suomalaisen taiteen esittelyä ulkomailla, muun muassa Brysselin maailmannäyttelyssä 1935 ja Tukholmassa 1936, joissa hän toimi komissaarina.


title: Nils-Gustav Hahl

text: Vuonna 1935 Hahl perusti yhdessä Aino ja Alvar Aallon sekä Maire Gullichsenin kanssa muotoilualan yrityksen Artekin, joka valmisti ja myi muun muassa Aallon suunnittelemia huonekaluja. Hahl toimi Artekin johtajana vuosina 1935–1941. Hahl perusti myös 1935–1936 toimineen elokuvakerho Projektion sekä oli yksi Nykytaide ry:n perustajajäsenistä vuonna 1939.


title: Nils-Gustav Hahl

text: Talvisodan aikana Hahl toimi vapaaehtoisena yhteyshenkilönä Laatokan pohjoispuolella toimineessa englantilaisessa kveekarien ambulanssissa. Jatkosodan aikana Hahl palveli lääkintäaliupseerina Hangon rintamalla. Hahl katosi 3. syyskuuta 1941 Gunnarsholmin tienoilla Brolossa Bromarvissa, ja hänen ruuminsa löytyi 4. joulukuuta 1941.


title: Horn af Björneborg

text: Horn af Björneborg oli Ruotsi-Suomen ritarihuoneeseen introdusoitu aatelissuku. Se oli Horn-suvun ensimmäisestä päähaarasta erkaantunut sukuhaara.


title: Horn af Björneborg

text: Suvun kantaisän Kustaa Horn af Björneborgin (1592–1657) isä oli Henrik Kaarlenpoika Horn af Kanckasin (1512–1595) poika Kaarle (1550–1601).


title: Horn af Björneborg

text: Kustaa korotettiin kreiviksi 1651 nimellä Horn af Björneborg läänityksenään Porin kreivikunta.


title: Mothership

text: Mothership on Led Zeppelinin kokoelmalevy, joka julkaistiin vuonna 2007. Julkaisusta on kaksi versiota, joista laajempi sisältää kahden CD:n lisäksi myös DVD:n.


title: Fredrik Vilhelm (Brandenburg)

text: Fredrik Vilhelm (, 16. helmikuuta 1620 Cölln – 9. toukokuuta 1688 Potsdam) oli Brandenburgin rajakreivikunnan vaaliruhtinas ja Preussin herttua vuodesta 1640 kuolemaansa asti. Hän oli vaaliruhtinas Yrjö Vilhelmin ja pfalzilaisen prinsessan Elisabeth Charlotten poika ja kuului Hohenzollernin sukuun. Fredrik Vilhelm tunnettiin jo elinaikanaan nimellä "Suuri vaaliruhtinas" (), koska hänen uudistuksensa mullistivat kolmikymmenvuotisen sodan raunioittaman Brandenburgin perusteellisesti ja mahdollistivat Preussin nousun suurvallaksi seuraavalla vuosisadalla.


title: Fredrik Vilhelm (Brandenburg)

text: Fredrik Vilhelm syntyi aikana, jolloin Brandenburgin rajakreivikunta oli kolmikymmenvuotisen sodan taistelukenttää. Hänen isänsä valtakaudella Brandenburg hävitettiin ja ryöstettiin sodassa toistuvasti ja osissa maata raivosi täysi anarkia. Koko kreivikunnan väestöstä puolet kuoli sodan seurauksena, sodan päättyessä asukkaita oli 600 000–700 000. Kuolleisuus vaihteli alueittain, koska suot ja vesistöt suojelivat joitakin paikkakuntia armeijoiden ohimarsseilta. Sodan hirveydet vaikuttivat niin syvästi asujaimistoon, että vanhat muurit ja muut rakennukset kadottivat entiset nimensä ja ne tunnettiin ”ruotsalaisten muureina”. Tähän vaikutti se, että autioituneille maille muutti asukkaita Brandenburgin ulkopuolelta, muun muassa Holsteinista. Sama ilmiö esiintyi muuallakin Saksassa. Perikato sai myöhemmin myyttiset mittasuhteet kansan mielessä. Fredrik Vilhelmin tuoma suuruuden aika oli sen vastakohta: historiankirjoituksessa korostettiin vielä 1800-luvun lopullakin, kuinka ”harvoin historiassa lankeaa yhtä kirkas valo niin synkkien varjojen jälkeen”.


title: Fredrik Vilhelm (Brandenburg)

text: Fredrik Vilhelm vietti suurimman osan lapsuudestaan küstriniläisessä linnoituksessa, johon hänet oli lähetetty sotaa pakoon. Nuori vallanperijä sai koulutuksen kielissä sekä sellaisissa teknisissä taidoissa kuin piirustuksessa, geometriassa ja linnoitusopissa. Opintojen lomassa hän osallistui metsästykseen. Fredrik Vilhelmille opetettiin myös puolaa, jotta hän kykenisi hoitamaan suhteita Puolan kuninkaan kanssa, jonka läänitykseen Preussin herttuakunta kuului.


title: Fredrik Vilhelm (Brandenburg)

text: Vuonna 1634 ruotsalaiset ja Habsburgien keisarilliset sotajoukot hävittivät yhä vuorotellen Brandenburgia. Kun yhteenotot kiihtyivät ja ruhtinaskunnassa levisi kulkutauteja, päätettiin 14-vuotias Fredrik Vilhelm siirtää sukulaistensa luo rauhaisaan Hollannin tasavaltaan, jossa hän vietti seuraavat neljä vuotta. Oppivuodet Alankomaissa vahvistivat Fredrik Vilhelmin kalvinistista uskonkäsitystä. Hän oli ensimmäinen Brandenburgin vaaliruhtinas, jonka molemmat vanhemmat olivat kalvinisteja. Hänen isoisänsä Juhana Sigismund oli kääntynyt luterilaisesta kalvinistiksi vuonna 1618.


title: Fredrik Vilhelm (Brandenburg)

text: Alankomaissa Fredrik Vilhelm omaksui paikallisen kielen ja opiskeli lakia, historiaa ja politiikkaa Leidenin yliopistossa, joka oli kuuluisa uusstoalaisuudestaan. Tämä vaikutti suuresti prinssin käsityksiin vallankäytöstä: opetuksessa painotettiin lainmukaisuutta, valtion asemaa järjestyksen takaajana ja hallitsijan velvollisuuksia. Alankomaat oli tuolloin taistellut itsenäisyydestään menestyksellisesti yli kuusikymmentä vuotta Espanjaa vastaan. Tämä oli pakottanut hollantilaiset kehittämään modernin, järjestäytyneen armeijan, jota Fredrik Vilhelmin oli mahdollista tarkkailla läheltä. Koko valtakautensa ajan Fredrik Vilhelm pyrki uudistamaan ruhtinaskuntaansa ja sen armeijaa Hollannissa näkemänsä esimerkin mukaan.


title: Fredrik Vilhelm (Brandenburg)

text: Fredrik Vilhelm seurasi isäänsä Brandenburgin hallitsijana vuonna 1640. Valtakaudellaan hän ryhtyi aktiiviseen ja opportunistiseen ulkopolitiikkaan ja uudisti maansa armeijan ja talouden perusteellisesti.


title: Fredrik Vilhelm (Brandenburg)

text: Vaaliruhtinas oli monarkin itsevaltiuden kannattaja, joka taisteli säätyjen valtaa vastaan ja keskitti Brandenburg-Preussin hallinnon. Hän oli harras kalvinisti, joka uskoi saaneensa valtansa Jumalalta. Fredrik Vilhelm halusi tehdä maastaan ”suurenmoisen” (), mikä vaati maantieteellisesti hajanaisen personaaliunionin valtioelämän keskeisten osasten yhdenmukaistamista.


title: Fredrik Vilhelm (Brandenburg)

text: Fredrik Vilhelmin motto kuului: ”Rauha ravitsee, sota kuluttaa.” Koska kuningas oli saanut valtansa Jumalalta, tuli hänen hallita kymmenen käskyn mukaisesti ja varjella ja levittää puhdasta oppia. Käytännössä Fredrik Vilhelm ei kuitenkaan voinut seurata mottoaan ja lähetyskäskyään. Hallitsijatestamentissaan hän ohjeistaa poikaansa, ettei suurissakaan vaikeuksissa tule pysyä vaiti, koska muuten oma maa muuttuu näyttämöksi, ”jolla näytellään tragediaa”. Testamentin perusteella Fredrik Vilhelmin on tulkittu olleen realisti, joka ymmärsi, ettei saksalainen pikkuvaltio voisi ratkaista sodan ja rauhan kysymyksiä yksin ja että sen arvovalta edellyttäisi voimaa ja tahtoa käyttää sitä.


title: Fredrik Vilhelm (Brandenburg)

text: Fredrik Vilhelmin onnistui estää Ruotsia saamasta koko Pommeria, johon hänellä oli perintöoikeus, kolmikymmenvuotisen sodan vuonna 1648 päättäneessä Westfalenin rauhassa. Rauhassa Brandenburgille luovutettiin vähäarvoisia osia Taka-Pommerista. Fredrik Vilhelm sai lisäksi ranskalaisten myötävaikutuksella korvaukseksi Camminin, Halberstadtin, Magdeburgin ja Mindenin hiippakunnat. Magdeburg tosin siirtyi Brandenburgille vasta 1680, jolloin hiippakunnan hallitsija, saksilainen prinssi August kuoli.


title: Fredrik Vilhelm (Brandenburg)

text: Pohjan sodassa (1655–1661) Fredrik Vilhelm hankki Preussin herttuakunnalle itsenäisyyden. Brandenburg taisteli aluksi Ruotsin puolella Puolaa vastaan ja voitti ruotsalaisten kanssa Varsovan taistelun (1656), mutta vaihtoi sitten leiriä. Olivan rauha (1660), joka päätti sodan Brandenburgin osalta, irrotti lopullisesti Preussin Puolan lääninherruudesta. Tämän jälkeen Pyhän saksalais-roomalaisen valtakunnan keisari oli Fredrik Vilhelmin ainoa lääninherra.


title: Fredrik Vilhelm (Brandenburg)

text: Ranskan–Hollannin sodassa (1672–1679) Brandenburg soti ensin Ranskaa vastaan, mutta siirtyi tukemaan Ludvig XIV:ää turvatakseen maaomistuksensa Klevessä. Fredrik Vilhelm saavutti sodassa sotilaallista mainetta, kun brandenburgilaiset löivät ruotsalaiset joukot Fehrbellinin taistelussa (1675). Jo aikalaiset ylistivät taistelua legendaariseksi − Fredrik Vilhelm itse piti sen lopputulosta Jumalan tahtona. Fehrbellinin jälkeen Fredrik Vilhelmiä alettiin kutsua ”Suureksi vaaliruhtinaaksi”.


title: Fredrik Vilhelm (Brandenburg)

text: Fredrik Vilhelmin valtakaudella Brandenburg muuttui sotilasvaltioksi. Sen sotaväki käsitti rauhan aikana 20 000 sotilasta (vaaliruhtinaan kuollessa 30 000). Armeija oli suuri maan väkilukuun nähden, vaikutti yhteiskunnan kehitykseen ja teki Brandenburgista varteenotettavan sotilasmahdin Euroopassa. Suuren ammattiarmeijan ylläpito oli mahdollista vain ulkomaiden suoralla tuella, minkä vuoksi Brandenburg oli ulkopolitiikassaan riippuvainen ulkovalloista.


title: Fredrik Vilhelm (Brandenburg)

text: Säätyvallan mureneminen oli valtakauden huomattavin kehityssuunta. Säätyjen valtaoikeudet olivat lähtöisin 1500-luvulta ja perustuivat ennen kaikkea tiukasti varjeltuun veronkanto-oikeuteen. Käännekohta olivat Brandenburgin vuoden 1654 maapäivät, jotka jäivät lajissaan viimeisiksi. Kysymys oli valtaisan armeijan rahoituksesta. Pohjan sota oli syttynyt Puolan ja Venäjän välille, ja vastapalvelukseksi privilegioidensa tunnustamisesta säädyt myönsivät Fredrik Vilhelmille 530 000 taaleria ja armeijan ylipäällikkyyden. Tästä eteenpäin Fredrik Vilhelm käytti kreivikunnassaan kiistatta ylintä taloudellista valtaa, joka ulottui epäsuorasti kaupunkienkin verotukseen.


title: Fredrik Vilhelm (Brandenburg)

text: Fredrik Vilhelm tukeutui vallan keskittämisessä maansa junkkereihin, jotka omaksuivat sotilasaatelin roolin yhteiskunnan militarisoituessa. Korvaukseksi sotaylijohdon ja veronkannon siirtymisestä valtiolle junkkereille myönnettiin verovapaus ja lähes täysi oikeudellinen kontrolli talonpoikiinsa nähden. Lisäksi kiellettiin aatelismaan myyminen aatelittomille, jotta Brandenburgin armeija saisi riittävästi upseeriainesta.


title: Fredrik Vilhelm (Brandenburg)

text: Talousuudistuksissaan Fredrik Vilhelm sovelsi Alankomaissa oppimaansa esimerkkiä. Valtio otti talouselämän suojelukseensa: ammattitaitoisia työläisiä houkuteltiin ulkomailta ja tuotantoa tuettiin valtionavustuksin. Armeijan varustelu vaati teollisuutta ja tarjosi sen tuotteille markkinat. Brandenburgissa ei ollut nimeksikään porvaristoa, mitä epäkohtaa paikkasivat vierasmaalaiset siirtolaiset. Merkittävä ryhmä olivat Ranskan hugenotit, joita muutti Nantesin ediktin peruuttamisen jälkeen Berliiniin useita tuhansia, mahdollisesti 20 000–30 000. Hugenotit perustivat Brandenburgin tekstiiliteollisuuden. Myös juutalaisia käsityöläisiä ja kauppiaita siirtyi Brandenburgiin, minkä mahdollisti Fredrik Vilhelmin uskonnollinen suvaitsevaisuus. Suuren vaaliruhtinaan kuollessa (1688) Brandenburgin väkiluku oli jälleen kasvanut noin 1,5 miljoonaan.


title: Fredrik Vilhelm (Brandenburg)

text: Brandenburgin hajanaiset maaomistukset sijaitsivat Saksan jokien pääväylien varrella, mitä Fredrik Vilhelm pyrki hyödyntämään kaupankäynnissä. Hänen valtakautensa suuri rakennushanke oli Oderin ja Elben yhdistäminen kanavalla, minkä ansiosta Berliinistä voitiin kuljettaa kauppatavaraa Pohjanmerelle maksamatta tullia Ruotsille Stettinissä tai Tanskalle Juutinraumassa.


title: Fredrik Vilhelm (Brandenburg)

text: Fredrik Vilhelmin ensimmäinen aviopuoliso oli Oranje-Nassaun Fredrik Henrikin tytär Luise Henriette (1627–1667), jonka hän nai Haagissa 7. joulukuuta vuonna 1646. Luise Henrietten kanssa hän sai kuusi lasta:Toisen avioliittonsa vaaliruhtinas solmi Gröningenissä 14. kesäkuuta vuonna 1668 Braunschweig-Lüneburgin herttuattaren Dorothea Sophien kanssa. He saivat seitsemän lasta:


title: Hamilton Fish

text: Hamilton Fish (3. elokuuta 1808 – 7. syyskuuta 1893) oli yhdysvaltalainen poliitikko, joka toimi New Yorkin kuvernöörinä, senaattorina ja ulkoministerinä.


title: Hamilton Fish

text: Fish valittiin Whig-puolueen edustajana Yhdysvaltain edustajainhuoneeseen vuonna 1843 ja hän hävisi uudelleenvalinnan vuonna 1845. Hänet valittiin New Yorkin kuvernööriksi vuonna 1848 ja Yhdysvaltain senaattiin vuonna 1851. Hänen kautensa loppui 1857. Hän liittyi republikaaneihin whig-puolueen hajottua. Hän toimi ulkoministerinä 1869–1877 Ulysses S. Grantin hallituksessa.


title: Hamilton Fish

text: Myös Hamilton Fishin poika Hamilton Fish II, pojanpoika Hamilton Fish III ja pojanpojanpoika Hamilton Fish IV toimivat Yhdysvaltain edustajainhuoneen jäseninä.


title: Asea

text: Asea voi viitata seuraaviin:


title: Against Me!

text: Against Me! on Floridan Napplesista kotoisin oleva, vuonna 1997 perustettu punk rock -yhtye.


title: Closer (Joy Divisionin albumi)

text: Closer on Joy Divisionin vuonna 1980 julkaistu albumi. Se on yhtyeen toinen ja viimeiseksi jäänyt albumi, sillä laulaja Ian Curtis teki itsemurhan hirttäytymällä ennen albumin julkaisua. Alun perin albumi piti julkaista 8. toukokuuta 1980, mutta julkaisu viivästyi heinäkuuhun. Levyltä kuuluu lisääntynyt syntetisaattoreiden käyttö, ja levy onkin sävyltään tummempi kuin edeltäjänsä.


title: Closer (Joy Divisionin albumi)

text: Vuonna 2007 albumista julkaistiin erikoisversio, joka sisälsi albumin lisäksi bonuslevyn. Bonuslevy sisältää yhtyeen konsertin helmikuulta 1980.


title: Closer (Joy Divisionin albumi)

text: ”Isolationissa” () laulu kuulostaa juuri nimeen sopivan, koska Curtisin ääni kuulostaa kaikuvalta, mekaaniselta ja muutenkin eristäytyneeltä. ”Decades” on levyn ja luultavasti yhtyeen synkin kappale, johtuen luultavasti syntetisaattoreista, joita käytettiin kappaleessa runsaasti. Kappaleessa, ja muussakin Joy Divisionin tuotannossa, voi huomata goottirockin juuret.Live-esiintyminen 8. helmikuuta 1980.


title: Les Rita Mitsouko

text: Les Rita Mitsouko on ranskalainen pop- ja rockyhtye, jonka perustivat laulaja Catherine Ringer ja kitaristi Frédéric Chichin vuonna 1980.


title: Les Rita Mitsouko

text: Les Rita Mitsouko teki ensiesiintymisensä vuonna 1980, mutta saavutti maanlaajuista huomiota vasta "Marcia Baïla" -singlensä julkaisun myötä kesällä 1985. Kyseinen laulu omistettiin 32-vuotiaana vuonna 1981 syöpään menehtyneen ystävän, argentiinalaisen koreografi Marcia Moretton muistolle.


title: Les Rita Mitsouko

text: Yhtyeen tyylillisesti monipuolinen debyyttialbumi "Rita Mitsouko" on vuodelta 1984.


title: Les Rita Mitsouko

text: Les Rita Mitsoukon uusin albumi "Variéty" ilmestyi keväällä 2007. Toinen yhtyeen johtohahmoista, Chichin kuoli nopeasti edennesseen syöpään 53-vuotiaana saman vuoden marraskuun 28. päivänä.


title: Frédéric Chichin

text: Frédéric Chichin (29. huhtikuuta 1954 – 28. marraskuuta 2007) oli ranskalainen pop- ja rockmuusikko. Hän oli yhdessä Catherine Ringerin kanssa 1980-luvulla maineeseen nousseen Les Rita Mitsouko -yhtyeen keulahahmo. Hänen kuolemansa 53 vuoden iässä aiheutti nopeasti levinnyt syöpä.


title: Catherine Ringer

text: Catherine Ringer (s. 18. lokakuuta 1957) on ranskalainen pop- ja rockmuusikko sekä näyttelijä. Hän perusti vuonna 1980 Frédéric Chichinin kanssa Les Rita Mitsouko -yhtyeen.


title: Catherine Ringer

text: Ringer syntyi Suresnesissä ja tuli alun alkaen tunnetuksi rooleillaan pornoelokuvista, joissa hän esiintyi vuosina 1976–1982. Hän tapasi Chichinin vuonna 1979, mutta on luonut musiikillista uraa myös kokonaan Les Rita Mitsoukon ulkopuolella.


title: Catherine Ringer

text: 2000-luvulla Ringer on esiintynyt musikaalissa "Concha Bonita". Hän menetti 28. marraskuuta 2007 yhtyetoverinsa Chichinin, jonka vei nopeasti edennyt syöpätauti.


title: TDRSS

text:
Tracking and Data Relay Satellite System (TDRSS) on Yhdysvaltain NASAn tietoliikennesatelliittien konstellaatio, jonka kautta NASA saavuttaa tietoliikenneyhteyden eri avaruusaluksiinsa. Kyse on linkkisatelliiteita ja niiden maa-asemista.
TDRS-1-satelliitti, joka laukaistiin kiertoradalle vuonna 1983 päättä toimintansa 26. kesäkuuta 2010.


title: Ross Bagley

text: Ross Elliot Bagley (s. 5. joulukuuta 1988 Los Angeles) on yhdysvaltalainen näyttelijä. Hän tuli 1990-luvulla tunnetuksi lapsinäyttelijänä televisiosarjassa "Bel-Airin prinssi".


title: Šárka Strachová

text: Šárka Strachová (o.s. Záhrobská, s. 11. helmikuuta 1985 Benecko, Tšekkoslovakia) on tšekkiläinen alppihiihtäjä, pujottelun maailmanmestari.


title: Šárka Strachová

text: Strachová saavutti nuorten MM-kilpailuissa Mariborissa 2004 pronssia pujottelussa ja alppiyhdistetyssä. Seuraavana talvena hän voitti Bardonecchiassa pujottelun nuorten maailmanmestaruuden.


title: Šárka Strachová

text: Bormion MM-kilpailuissa 2005 Strachová saavutti Tšekin ensimmäisen aikuisten arvokisamitalin alppihiihdossa oltuaan kolmas pujottelussa Janica Kostelićin ja Tanja Poutiaisen jälkeen. Kaksi vuotta myöhemmin hän voitti lajin maailmanmestaruuden Åressa ennen Marlies Schildiä ja Anja Pärsonia. Val d'Isèressä 2009 Strachová saavutti pujottelussa kolmannen peräkkäisen mitalinsa oltuaan toinen. Vancouverin olympialaisissa 2010 Strachová saavutti pujottelussa pronssia. Vailin / Beaver Creekin MM-kilpailuissa 2015 hän oli pujottelussa niin ikään kolmas.


title: Šárka Strachová

text: Strachoválta poistettiin aivokasvain heinäkuussa 2012.


title: Šárka Strachová

text: 13. huhtikuuta 2013 hän meni naimisiin fysiikkavalmentajansa Antonín Strachin kanssa.


title: Šárka Strachová

text: Maaliskuussa 2017 Strachová ilmoitti lopettavansa aktiiviuransa.


title: John Sherman

text: John Sherman (10. toukokuuta 1823 Lancaster, Ohio – 22. lokakuuta 1900 Washington, D.C.) edusti Ohion osavaltiota Yhdysvaltain edustajainhuoneessa ja senaatissa sekä toimi ulkoministerinä. Hänen veljensä William Tecumseh Sherman oli sisällissodassa ansioitunut kenraali.


title: John Sherman

text: Sherman valittiin republikaanipuolueen jäsenenä edustajainhuoneeseen Ohiosta vuonna 1854 ja senaattiin vuonna 1861, missä hän toimi maatalousvaliokunnan puheenjohtajana 1863–1867. Vuonna 1877 presidentti Rutherford B. Hayes nimitti hänet valtiovarainministerikseen. Ministerikautensa päätyttyä vuonna 1881 Sherman valittiin takaisin senaattiin.


title: John Sherman

text: Politiikassa Sherman toimi aktiivisesti talousasioiden parissa. Hänen aloitteestaan säädettiin vuonna 1890 Sherman Antitrust Act, Yhdysvaltain ensimmäinen kilpailun suojeluun tarkoitettu laki sekä liittovaltion hopean ostamista koskenut Sherman Silver Purchase Act -laki. Lisäksi hänellä oli merkittävä rooli Yhdysvaltain kansallisen pankkijärjestelmän luomisessa ja Yhdysvaltain palauttamisessa takaisin kultakantaan.


title: John Sherman

text: Vuonna 1897 presidentti William McKinley nimitti hänet ulkoministeriksi. Sherman kuitenkin erosi virastaan jo vuoden päästä. Eroamisen taustalla olivat Shermanin vastustaman Espanjan-Yhdysvaltain sodan alkaminen ja Shermanin oman terveydentilan heikkeneminen. Hänen tilalleen nimitettiin myöhemmin William R. Dayn.


title: Jermaine Dupri

text: Jermaine Dupri Maulidin, artistinimeltään pelkkä Jermaine Dupri, tunnetaan myös nimillä: JD ja J.D, (s. 23. syyskuuta 1972) on yhdysvaltalainen Grammy-palkittu rap-artisti ja tuottaja. Hän on tehnyt yhteistyötä muiden muassa Jay-Z:n ja Nellyn kanssa. Hän seurustelee Janet Jacksonin kanssa ja on näyttelijä Ross Bagleyn setä.


title: Alfonso Ribeiro

text: Alfonso Lincoln Ribeiro (s. 21. syyskuuta 1971 New York) on yhdysvaltalainen näyttelijä ja tanssija. Hänen vanhempansa ovat kotoisin Trinidad-Tobagosta.


title: Alfonso Ribeiro

text: Ribeiro aloitti uransa hyvin varhain ja saavutti jo vuonna 1983 menestystä Broadway-musikaalissa "The Tap Dance Kid". Hän esiintyi myös punatakkisena poikana Michael Jacksonin Pepsi Generation -mainoksessa vuodelta 1984. Parhaiten hänet tunnetaan Carlton Banksin roolista televisiosarjassa "Bel-Airin prinssi".


title: Alfonso Ribeiro

text: Vuonna 2002 Ribeiro meni naimisiin Robin Staplerin kanssa ja sai tyttären nimeltä Sienna. Pari erosi neljä vuotta myöhemmin. Samana vuonna hän voitti Celebrity Duets -laulukilpailun.


title: Kauhun tunneleissa

text: Kauhun tunneleissa () on kolmas osa Darren Shanin kirjoittamaan kirjasarjaan nimeltä Darren Shanin tarina, joka kertoo Darren Shan -nimisestä pojasta ja hänen matkastaan vampyyriksi. Kirja julkaistiin Suomessa 2003 Kaijamari Sivillin suomentamana. 176-sivuisen romaanin kustansi Tammi.


title: Kauhun tunneleissa

text: Darren Shan viettää leppoisaa, vaikkakin työntäyteistä aikaa Friikkisirkuksessa, kunnes herra Crepsley päättää lähteä visiitille kaupunkiin. Jottei Darrenille kuitenkaan tulisi tylsää, saa hän pyytää käärmepoika Evran mukaan. Vaikka kaverukset viihtyivät hyvin friikkisirkuksessakin, on loma tervetullut.


title: Kauhun tunneleissa

text: Kaupungissa Darren löytää ensimmäisen tyttöystävänsä, Debbie Keison, jonka kanssa hän viettää lomaa. Lomailu kuitenkin päättyy uutislähetykseen, jossa kerrotaan vastikään löydetyistä kuolonuhreista, joilta on pumpattu (tai imetty!) kaikki veret. Darrenin ja Evran epäilykset kohdistuvat Crepsleyhyn, joka on öisin hiippaillut kaupungilla. Ainoa vaihtoehto on alkaa varjostaa vampyyria.


title: Kauhun tunneleissa

text: Syyllinen ei kuitenkaan ole Crepsley, vaan hullu vampaneesi, nimeltä Murlough, joka sieppaa Evran ja pakenee syvälle viemäreihin, mistä häntä on lähes mahdotonta löytää. Darren ja Crepsley keksivät kuitenkin juonen, jolla Evra voidaan pelastaa, mutta se saattaisi Debbien hengenvaaraan. Lopulta tuo hullu vampaneesi kuolee, Darren lähtee pelastamaan Evraa, joka jäi tunneleihin vangiksi ja he kaikki karkaavat kaupungista, ja jättävät Debbien. Tähän juoneen tosin liittyy monta riskitekijää, jotka vaarantavat useamman kuin yhden hengen.


title: Kunto Ojansivu

text: Kunto Juhani Ojansivu (s. 22. joulukuuta 1959 Rovaniemen maalaiskunta) on suomalainen näyttelijä ja näytelmäkirjailija. Parhaiten tunnetaan Tonttu Toljanterin roolistaan. Ojansivu on Teatteri Eurooppa Neljän perustajajäsen ja toiminut sen vetäjänä. Vuodesta 2010 hän on toiminut vapaana taiteilijana.


title: Kunto Ojansivu

text: Jämsänkoskella asuva Ojansivu on itseoppinut työhönsä. Hän aloitti näyttelemisen 13-vuotiaana Valkeakosken harrastajateatterissa. Ojansivu on kirjoittanut lukuisia näytelmiä ja musiikkirevyitä. Päätavoitteekseen hän on sanonut ihmisten saamisen hyvälle tuulelle. Toljanterin ohella Ojansivun rooleja ovat olleet muun muassa Alpo "Rentun ruusu" -elokuvassa (2001), Adolf Paul "Sibelius"-elokuvassa (2003) ja Aulis Närhi "Peräkamaripojat"-sarjassa (1999). Kesällä 2009 Ojansivu näytteli Sappeen kesäteatterin Olavi Virta -musikaalissa vanhaa Olavi Virtaa.


title: Nikki Reed

text: Nicole Houston ”Nikki” Reed (s. 17. toukokuuta 1988 Los Angeles, Kalifornia) on yhdysvaltalainen näyttelijä ja käsikirjoittaja. Hän teki debyyttinsä elokuvassa "Kolmetoista" (2003), jonka käsikirjoittamisessa hän oli mukana. Reedin tunnetuimpia rooleja on Rosalie Hale Stephenie Meyerin kirjasarjaan perustuvassa "Twilight"-elokuvasarjassa. Hän on näytellyt myös muun muassa elokuvissa "Lords of Dogtown" (2005) ja "Minin eka kerta" (2006).


title: Nikki Reed

text: Reed syntyi Los Angelesissa, Kaliforniassa. Hänen vanhempansa ovat Cheryl Houston, ammatiltaan kampaaja, ja Seth Reed, ammatiltaan suunnittelija. Hänen vanhempansa erosivat hänen ollessa kaksivuotias. Hänen isänsä on juutalainen ja hänen äitinsä on cherokee- ja italialaistaustainen. Reedin vanhempi veli on nimeltään Nathan August Reed, joka syntyi 23. marraskuuta 1986. Reedin kasvuympäristö oli juutalainen.


title: Nikki Reed

text: Reed kasvoi äitinsä kanssa vanhempiensa eron jälkeen. Reed kuvailee olleensa lapsena ”ujo ja lukutoukka”. Kaksitoistavuotiaana Reed kävi Palms Middle School -koulua, ja kertomansa mukaan hänestä tuli tuolloin kapinallinen ja tunne-elämältään epävakaa. Suhde Reedin ja hänen äitinsä välillä kiristyi, kun Reed alkoi olla tekemisissä huumeiden, alkoholin ja seksin kanssa. 14-vuotiaana Reed muutti pois kotoaan ja alkoi elää omillaan "Kolmetoista"-elokuvasta ansaitsemillaan rahoilla.


title: Nikki Reed

text: Reed oli naimisissa American Idol -kilpailija Paul McDonaldin kanssa vuosina 2011–2015. He julkaisivat yhdessä musiikkialbumin nimeltä "I'm Not Falling" vuonna 2014.


title: Nikki Reed

text: Reed avioitui näyttelijä Ian Somerhalderin kanssa huhtikuussa 2015.


title: Nikki Reed

text: Reed kertoi odottavansa heidän esikoistaan toukokuun 2017 alussa. Tytär syntyi 25. heinäkuuta 2017 ja sai nimen Bodhi Soleili.


title: Nikki Reed

text: Reed teki debyyttinsä näyttelijänä vuonna 2003 elokuvassa "Kolmetoista". Elokuvan käsikirjoituksen – joka perustui osittain Reedin omiin nuoruudenkokemuksiin – Reed kirjoitti yhdessä elokuvan ohjaajan Catherine Hardwicken kanssa. Reed oli tuolloin 15-vuotias. Hänen ei ollut alun perin määrä näytellä elokuvassa, mutta koska rooliin oli vaikeuksia löytää sopivaa näyttelijää Reed otti itse roolin. Vuonna 2005 hän esiintyi toisessa Hardwicken ohjaamassa elokuvassa "Lords of Dogtown". Samana vuonna hän esiintyi Santanan "Just Feel Better" -musiikkivideolla.


title: Nikki Reed

text: Vuonna 2006 vieraili televisiosarjassa "O.C." Myöhemmin samassa sarjassa nähtiin muita "Twilight"-elokuvasarjan hahmoja, kuten Cam Gigandet ja Jackson Rathbone. Gigandetilla ja Reedillä oli sarjassa myös yhteisiä tekijöitä. Samana vuonna Reed näytteli elokuvassa "Minin eka kerta". Elokuvassa Reed näyttelee teini-ikäistä tyttöä, joka viettelee isäpuolensa murhaamaan tytön äidin.


title: Nikki Reed

text: Vuonna 2008 Reed sai vampyyri Rosalie Halen roolin yhdysvaltalaisen kirjailijan Stephenie Meyerin "Houkutus"-kirjasarjan ensimmäiseen kirjasarjan osaan perustuvassa elokuvassa "Twilight – Houkutus". Hän jatkoi samassa roolissa myös elokuvan jatko-osissa, vuoden 2009 elokuvassa "Twilight – Uusikuu" ja vuoden 2010 elokuvassa "Twilight – Epäilys", hän näytteli Rosalie Halen roolia elokuvasarjan kaksiosaisessa sekä viimeisessä elokuvassa "Twilight – Aamunkoi". Elokuvan ensimmäinen osa ilmestyi vuonna 2011 ja toinen marraskuussa 2012.


title: Nikki Reed

text: Reedin oli määrä näytellä myös elokuvassa "K-11" yhdessä Kristen Stewartin kanssa. Huhtikuussa 2010 Reed kertoi, ettei aiokaan näytellä elokuvassa. Hän ei kerro syytä päätökselleen.


title: Serbia ja Montenegron lippu

text: Serbia ja Montenegron lippu otettiin käyttöön 27. huhtikuuta 1992 Jugoslavian liittotasavallan lippuna, joka käsitti Serbian ja Montenegron osavaltiot sekä Vojvodinan ja Kosovon autonomiset maakunnat. Nimi muutettiin vuonna 2003 Serbia ja Montenegron valtioliitoksi. Lipussa oli samat värit kuin Jugoslavian sosialistisen liittotasavallan lipussa, mutta keskellä oleva punainen tähti jätettiin pois. Lipun suhteet ovat 1:2. Serbia-Montenegron hajottua maat ottivat käyttöön omat liput.


title: Veronika Velez-Zuzulová

text: Veronika Velez-Zuzulová (s. 15. heinäkuuta 1984 Bratislava) on slovakialainen uransa lopettanut alppihiihtäjä.


title: Veronika Velez-Zuzulová

text: Zuzulová voitti pujottelun nuorten maailmanmestaruuden Sella Neveassa maaliskuussa 2002. Torinon olympialaisissa 2006 hän oli alppiyhdistetyssä viidestoista. Åren MM-kilpailujen 2007 superyhdistetyssä hän sijoittui yhdeksänneksi ja pujottelussa 13:nneksi. Vancouverin olympialaisissa 2010 hän oli pujottelussa kymmenes. Garmisch-Partenkirchenin MM-kilpailuissa 2011 hän oli pujottelussa kymmenes ja suurpujottelussa 15:s. Schladmingin MM-kilpailuissa 2013 hän sijoittui pujottelussa seitsemänneksi ja Vailin / Beaver Creekin MM-kilpailuissa 2015 neljänneksi. Sankt Moritzin MM-kilpailuissa 2017 hän sai joukkuekilpailussa hopeaa.


title: Veronika Velez-Zuzulová

text: Zuzulová saavutti ensimmäisen voittonsa maailmancupin pujottelukilpailuissa Semmeringissä 29. joulukuuta 2012. Muutamaa päivää myöhemmin hän voitti Münchenin paripujottelun. Kaudella 2015–2016 hän voitti molemmat Flachaun pujottelut. Kaudella 2016–2017 hän voitti Zagrebin pujottelun. Toiseksi hän on sijoittunut pujottelussa Špindlerův Mlýnssä, Mariborissa ja Bormiossa kaudella 2007–2008, Zwieselissä kaudella 2010–2011, Åressa ja Schladmingissa kaudella 2011–2012, Moskovan paripujottelussa kaudella 2012–2013, Mariborin ja Åren pujottelussa kaudella 2014–2015, Aspenin ensimmäisessä pujottelussa ja Sankt Moritzissa kaudella 2015–2016 sekä Killingtonin, Sestrieren ja Semmeringin pujottelussa ja Tukholman paripujottelussa kaudella 2016–2017. Lisäksi hän on ollut kymmenen kertaa kolmas: kaudella 2003–2004 Zwieselissä, kaudella 2006–2007 Kranjska Gorassa, Sierra Nevadassa ja Lenzerheidessa, kaudella 2007–2008 Zagrebissa, kaudella 2010–2011 Lenzerheidessa, kaudella 2011–2012 Kranjska Gorassa, kaudella 2014–2015 Meribelissä sekä kaudella 2015–2016 Santa Caterinassa ja Jasnássa. Kauden 2006–2007 pujottelucupissa Zuzulová oli viides, seuraavalla kaudella kolmas, 2010–2011 jälleen viides, 2011–2012 neljäs, kaudella 2012–2013 kolmas, 2014–2015 kuudes sekä kausilla 2015–2016 ja 2016–2017 toinen.


title: Veronika Velez-Zuzulová

text: Zuzulová lopetti uransa alppihiihtäjänä keväällä 2018.


title: Sateenkaariluri

text: Sateenkaariluri ("Trichoglossus haematodus") on Australaasiassa asuva sateenkaarilurien sukuun kuuluva kaija. Sen luonnolliseen elinympäristöön kuuluvat sademetsät sekä rannikoiden pensaikkoiset ja metsäiset alueet. Sateenkaarilurlla on monta alalajia, joita ovat:


title: Sateenkaariluri

text:
Viime aikaisten luokittelumuutosten takia alalajien määrä on supistunut aikaisemmasta 21:stä edellä mainittuihin.
Sateenkaariluri kasvaa 25–30 senttimetrin pituiseksi ja sen siipien kärkiväli on noin 17 senttimetriä. Sateenkaarilurit ovat hyvin värikkäitä. Koko, mittasuhteet ja väritys vaihtelevat merkittävästi sen mukaan, mihin alalajiin yksilö kuuluu.


title: Sateenkaariluri

text: Sateenkaariluri on hyvin yleinen ja laajalle alueelle levinnyt papukaija. Se esiintyy Australian kaakkois-, itä- ja pohjoisrannikoilla, Tasmaniassa, Uudessa-Seelannissa, Uudessa-Guineassa, Indonesian etelä- ja kaakkoisosan saarilla sekä Tyynenmeren saarilla. Osa esiintymispaikoista on syntynyt, kun lintuja on kulkeutunut ihmisen mukana. Sateenkaarilurit yöpyvät puissa suurina, joskus jopa tuhansien yksilöiden parvina.


title: Sateenkaariluri

text: Sateenkaarilurin esiintymisalueen laajuus on 1–10 miljoonaa neliökilometriä ja lajin kanta on elinvoimainen. Lajia pyydystetään suuria määriä lemmikkieläinkauppaan. Vuodesta 1981 lähtien on lemmikkikaupassa liikkunut vähintään 100 388 luonnosta pyydystettyä sateenkaariluria.


title: Sateenkaariluri

text: Laji on ilmeisesti yksiavioinen. Pesintää tapahtunee ympäri vuoden, Floresissa enimmäkseen helmi-elokuussa ja Australiassa elo–tammikuussa, Pohjois-Australiassa myös huhti-toukokuussa. Pesä on melko korkealla puunkolossa. Munia on 2, joskus 3. Ilmeisesti vain naaras hautoo, vaikka koiras viettääkin yönsä pesäkolossa. Haudonta kestää 25 päivää ja molemmat emot osallistuvat poikasten hoitoon. Poikaset jättävät pesän 7–8 viikon ikäisinä, mutta palaavat vielä yöpymään pesäkoloon muutaman päivän ajan.


title: Sateenkaariluri

text: Sateenkaarilurit syövät siitepölyä, mettä, kukkia ja silmuja, hedelmiä, marjoja, siemeniä ja sekä hyönteisiä ja niiden toukkia. Ruokailevat parvet liikkuvat meluisina puiden latvoissa. Ne syövät mielellään myös esimerkiksi omenia ja päärynöitä aiheuttaen paikoitellen taloudellisia menetyksiä viljelijöille. Sateenkaarilurit ovat tärkeitä kookospalmun pölyttäjiä.


title: Tripp Eisen

text: Tod Rex Salvador (s. 29. kesäkuuta 1965), paremmin tunnettu nimellä Tripp Eisen, on muusikko, joka tiedetään parhaiten industrial metal -yhtyeen Static-X:n entisenä kitaristina. Hän on ollut myös yhtyeiden Dope, Murderdolls, ja Ego 69 -jäsen.


title: Tripp Eisen

text: Eisenin ollessa vielä Static-X:n jäsen hänet pidätettiin 10. helmikuuta 2005 alaikäiseen tyttöön sekaantumisesta Kaliforniassa. Kaksi viikkoa myöhemmin, 24. helmikuuta, Eisen jäi kiinni uudestaan 14-vuotiaan kidnappauksesta ja seksuaalisesta häirinnästä. Static-X:n jäsenten kuultua Eisenin toimista hänet erotettiin yhtyeestä ja tilalle otettiin uudestaan Koichi Fukuda.


title: Tripp Eisen

text: Eisen todettiin 24. kesäkuuta 2005 syylliseksi, ja hänet tuomittiin vuoden vankeuteen. Hän vapautui vankilasta jo 7. lokakuuta 2005.


title: Dean Cain

text: Dean George Cain (syntymänimeltään Dean George Tanaka, s. 31. heinäkuuta 1966 Mount Clemens, Michigan, Yhdysvallat) on yhdysvaltalainen näyttelijä, joka tunnetaan muun muassa Teräsmiehen roolistaan televisiosarjassa "Teräsmieheni". Hän on myös näytellyt casinon-omistajaa "Las Vegas" -sarjassa ja toiminut "Usko tai älä" -ohjelman juontajana vuosina 2000–2003.


title: Robert Venturi

text: Robert Charles Venturi, Jr. (25. kesäkuuta 1925 – 18. syyskuuta 2018) oli yhdysvaltalainen arkkitehti, joka tunnettiin postmodernistisen tyylin uranuurtajana yhdessä vaimonsa ja yhtiökumppaninsa Denise Scott Brownin kanssa. Hän kirjoitti kaksi merkittävää kirjaa, "Complexity and Contradiction in Architecture" (1966, suom. "Moninaisuus ja ristiriitaisuus arkkitehtuurissa", Avain 2006) ja "Learning from Las Vegas" (yhdessä Denise Scott Brownin ja Steven Izenourin kanssa, 1972). Venturi käänsi modernistiarkkitehti Ludwig Mies van der Rohen kuuluisan lauseen ”Less is more” (”Vähemmän on enemmän”) päälaelleen muotoon ”Less is a bore” (”Vähemmän on tylsää”).


title: Robert Venturi

text: Venturi syntyi Pennsylvanian Philadelphiassa, valmistui Princetonin yliopistosta ja täydensi opintojaan Roomassa 1954–1956. Vuonna 1951 Venturi teki yhteistyötä Eero Saarisen kanssa. Valtaosan elämästään hän asui synnyinkaupungissaan Philadelphiassa ja opetti Pennsylvanian yliopistossa 1959–1967. Sen lisäksi hän luennoi Harvardin ja Yalen yliopistoissa. Hän meni vuonna 1967 naimisiin tärkeän yhteistyökumppaninsa Denise Scott Brownin kanssa. Pariskunnan arkkitehtitoimiston nykyinen nimi on Venturi, Scott Brown and Associates (VSBA).


title: Robert Venturi

text: Robert Venturin äidilleen suunnittelema Vanna Venturi House (1964) palkittiin vuonna 1989 Yhdysvaltojen arkkitehtijärjestön AIA:n 25-vuotispalkinnolla ja pääsi mukaan yhdysvaltalaista arkkitehtuuria esittelevään postimerkkisarjaan. Venturin muita merkittäviä töitä ovat paloasema numero 4 Indianan osavaltion Columbusissa (1968), Princetonin yliopistokampuksen Gordon Wu Hall (1983) ja Lontoon National Galleryn laajennus Sainsbury Wing (1991). Venturi sai Lontoon kansallisgallerian laajennuksen tehtäväkseen sen jälkeen, kun Walesin prinssi Charles oli hylännyt kaikki modernin tyylin arkkitehtien ehdotukset.


title: Robert Venturi

text: Venturi voitti vuonna 1991 Pritzker-palkinnon. Vuonna 1992 hän sai Denise Scott Brownin kanssa Yhdysvaltain presidentin myöntämän taidepalkinnon National Medal of Arts. Hän kuului Yhdysvaltain taide- ja kirjallisuusakatemiaan vuodesta 1990.


title: Täältä ikuisuuteen (kirja)

text: Täältä ikuisuuteen () on James Jonesin vuonna 1951 julkaistu romaani. Teos on ilmestynyt Oiva Oksasen ja Väinö J. Tervaskarin suomentamana, Tammen kustantamana 1961. Se perustuu löyhästi kirjailijan omiin kokemuksiin toista maailmansotaa edeltävän ajan Havaijilta, jonne Jonesin armeijayksikkö 19. jalkaväkirykmentti oli sijoitettuna ennen japanilaisten hyökkäystä Pearl Harboriin.


title: Täältä ikuisuuteen (kirja)

text: Jones palveli rykmentin E-komppaniassa, joka tunnettiin lempinimellä ”Nyrkkeilevä komppania” (The Boxing Company). Samassa komppaniassa palvelleen Hal Gouldin mukaan E-komppania ja sen henkilöt ovat toimineet pohjana kirjalle, joskin romaanissa kuvatut kovat olosuhteet ja tapaukset ovat keksittyjä. Kirjan pohjalta on tehty kuuluisa samanniminen elokuva vuonna 1953 sekä televisiosarja vuonna 1979.


title: Täältä ikuisuuteen (kirja)

text: "Täältä ikuisuuteen" on saanut nimensä Rudyard Kiplingin runosta "Gentlemen Rankers". Jatko-osaromaanin nimi "Ohut punainen viiva"perustuu Krimin sodassa käytyyn Balaklavan taisteluun, jolloin brittiläisten punatakkien 93. ylämaalainen jalkaväkirykmentti pysyi tiukassa linjamuodostelmassa voittaakseen taistelun. Myös tämän Kipling mainitsee runossaan "Tommy".


title: SS Mercator (1891)

text: SS Mercator oli höyrylaiva, joka liikennöi Suomen Etelä-Amerikan linjalla 1900-luvun alussa.


title: SS Mercator (1891)

text: Helsinkiläiset Viktor Ek ja Reguel Wolff hankkivat vuonna 1906 Mercator-nimisen höyrylaivan, joka siirtyi 1907 Helsingfors Rederiaktiebolagin omistukseen alkaen liikennöidä Etelä- ja Pohjois-Amerikan välistä lastiliikennettä. Ensimmäisen maailmansodan aikana laiva ajoi miinaan ja tuhoutui 13. lokakuuta 1916 Englannin kanaalissa. Hylyn koordinaatit ovat .